Thailandia - www.txiribuelta.eus\n07 Abendua 2019\nThailandian winter is coming!\nThailandian egunak bata bestearen atzetik joan zaizkit, eta ez dut denbora, inspirazioa, gogoak… izan idazteko, eta konturatu orduko Mae Sot herrian agertu naiz, Myanmarrera salto egiteko azkeneko herrian!\nThailandiara Kanbodiatik sartu ginen Marta eta biok (Siem Reap-en elkartu ginen) eta nik behintzat beste gauza bat espero nuen. Askotan buruan izaten ditugun irudiak, klixeak edota estereotipoak ez datoz bat gerora bizi izaten dugunarekin…. Eta urruneko herrialdeetan ugaria da sentsazio hori.\nThailandiak ez nau bereziki txunditu, ez nau kolpatu beste herrialde batzuk egin izan duten bezala.Thailandiak Laosen, jende atsegina, zikinkeria, mendiak.... Txinan distantzia ikaragarriak, umiltasuna, oihuak..., Kanbodian pobrezia, jendearen agurrak... Baina Thailandia, igual natorren tokietatik natorrelako, oso aurreratua iruditu zait, eta ez bakarrik bide guztiak asfaltatuta daudelako, baizik eta oro har, nahiko maila altua dutelako, gugandik antzerakotasun handiagoa dutelako edota “hiritarragoak direlako”... edo batek daki!.\nBaina ez nazazue gaizki ulertu... herrialdea polita da, eta jendea ere polita! Agurtu eta irribarre egin, eta berehala erantzungo dizute era berean. Atseginak dira, baina normalean zuk eman behar duzu lehenengo pausua. Motorrak baldin badaude ere, herrialde honetan autoak nagusitzen dira. Auto ikaragarri handiak eta berriak. Umeak eskolara eramaten dituzte autoz edo autobusez, mendebaldeko herrialdeetan egin ohi izan dugun bezalaxe. Kalean janzkera, dendak, ospitaleak, dena da gurearen antzerakoa.ospitaleak Gauza bakar batek gogoraraziko dizu etengabean Thailandian zaudela: erregearen irudiak et tenpluak.\nErregearen irudiak leku guzti-guztietan daude. Aurreko erregearena (benetan asko maite dutena oraindik) eta gaur egungoa (ez da horren maitatua, ez!) leku, bazter, etxe, gasolina-zerbitzugune, jatetxe, hostel.... noranahi begiratu, eta hantxe agertuko da. Bera eta bere emaztea, bere izeba.... guztiak argazki erraldoietan irudikatuak gehienetan.\nErregea eta tenpluak. Josita dago, leku guztietan daude hauek ere, bertan monjeak bizi izan ohi dira. Monjeak orokorrean jatorrak dira, eta tenpluetan beti dago ingeles apur bat hitz egiten duena ere.\nHemen parke natural asko daude, garestiak dira. Pare bat zeharkatu nahi genituen ordaindu barik jakina. Bideak topatu, basoak zeharkatu, eta listo! Barruan!... baina gure bila etorri eta ordainarazi izan digute sarrerako 400 bat (bertakoentzako 40 bat besterik ez dira). Eta egia esan, ez du prezio hori ordaintzeak merezi izan. Basoa bai, natur erreserba ere bai, baina animalia askorik ez eta asteburua izanik milaka pertsona kanpinean, barbakoak egiten. Kanpin denda txikiak, handiak... baina denak argiz apainduak, sarreran barbakoa egiteko tramankuluekin... eta horrela pasatzen dute asteburua, lagun artean edota familian, kanpinean. Baina jende gehiegi nire gusturako.\nBangkok ospetsuan ere egun batzuk igaro ditut, Chinatown eta Little India bisitatzen eta motxileroen kaleak. Izatez Bangkok ospetsua da sexua eta drogengatik gehienbat. Baina nik ez dut halakorik bizi. Ladyboy asko daude, bai, eta askotan sexuak bereiztea benetan zaila egiten den arren (zinez!), ni ibilitako guneetan ez dut ikusi ez drogarik ez prostituziorik (ez gehiegi behintzat). Mota horretako turistak bai ikusi ditut, gehiegi nire ustez, gaupasaz hostelera bueltatzen, edota ustez bertakoak diren neskekin lagunduta... eta gizon nagusiak gazte-gazteekin. Baina ez dut oso gustuko hori ikustea bera. Jakin badakit, eta hitz egin dut horren inguruan, mentalitateak eta mentalitateak daudela, baina akaso helduegia izango naiz, baina gorrotatzen dut halako turismo mota.\nTenplu asko bisitatu izan ditut ere, Ayutthaya horien artean. Baina argazki on askorik ezin izan dut atera, ia Thailandia osoan bezala. Kameraren objetibo bat izorratu zait eta hiriburuan utzi behar izan dut. Gaur bertan autobusez bueltatuko naiz bila eta argazkiak egiten jarraitu ahal izango dut! Azkenik!\nHoberena, tenplu baten bizi izandakoa. Horietara jo dugu lo egiteko lekuen bila askotan. Doan eta seguruak dira, dutxa ona dute (beste egin baten kontatu beharko dut dutxa motena) eta janaria ere inoiz ematen dute. Tenplu baten sartu eta monjeak kanpin dendetan lo egiten zeuden. Nolabaiteko topaketa zuten, urtero astebetez egiten dutena,eta guri ere beraien artean leku bat utzi ziguten. Hurrengo goizean, “meza” ikustera gelditu ginen, eta hara! Egun berezia zen.... goizeko 6etatik parrillada egiten ari ziren, eta meza ostean.... Ah zer nolako gosaria!!!!! Txerriki errea, fruta, arroza, kafea, budin moduko bat, yogurta, esnea.... ahal beste jan, soberak gorde egunean zehar jateko, eta ateratzen ari ginela harrera egin digun monjea deika.... kafe pakete erraldoi bat biderako ematen!\nEsan beharra dago ere hori dena herritarrengandik ofrenda gisa jasotzen dutela. Uste izaten da monjeek ez dutela ezer, gainean eramaten duten arropa eta janaria eskatzeko “tuper” moduko bat izan ezik... baina ez dira bat ere gaizki bizi, eta telefono onak dituzte, eta gauez hor ibiltzen dira serieak eta futbola ikusten!\nIMG 481 IMG 481\nIMG 483 IMG 483\nIMG 484 IMG 484\nIMG 485 IMG 485\nIMG 486 IMG 486\nIMG 487 IMG 487\nIMG 488 IMG 488\nIMG 489 IMG 489\nIMG 490 IMG 490\nIMG 491 IMG 491\nIMG 492 IMG 492\nIMG 493 IMG 493\nIMG 514 IMG 514\nIMG 515 IMG 515\nIMG 516 IMG 516\nIMG 518 IMG 518\nIMG 519 IMG 519\nIMG 520 IMG 520\nIMG 521 IMG 521\nIMG 522 IMG 522\nIMG 523 IMG 523\nIMG 524 IMG 524\nIMG 525 IMG 525\nIMG 526 IMG 526\nIMG 527 IMG 527\nIMG 528 IMG 528\nIMG 529 IMG 529\nIMG 530 IMG 530\nIMG 532 IMG 532\nIMG 533 IMG 533\nIMG 535 IMG 535\nIMG 536 IMG 536\nIMG 537 IMG 537\nIMG 123129 005 538 IMG 123129 005 538\nIMG 549 IMG 549\nEta hurrengo egunean, afaltzen, bizikletaz hitz egiteko lagun bat hurbildu zaigu. Jatorra, jakin nahi zuen bidaiaren berri, eta hainbatetan “Wellcome to Thailand” esan ostean, alde egin du. Baina termoa mahaiaren gainean utzita. Minutu batzuetara agertu da bila, eta bueltatu diogu. Jarraitu dugu hizketan, eta bere etxera eraman gaitu azkenik lo egitera. Arroza ekoizten erakusteko nolabaiteko eskola du, nahiz eta bera ingeniaria den, eta ingelesa praktikatu nahi zuen lotara joan aurretik. Norekin eta nirekin! Gixajoa!\nEta azkeneko bitxikeri bat.... neguak harrapatu gaitu bete betean! Astebete irauten duen negua, alegia. Euririk ez, haize boladak soilik. Eta tenperatura 14 gradu gutxienekoa eta gehienez 29 gradu.... hauxe da negua, Euskal Herrian dugunaren antzerakoa!!!! Ordu pare bat barru, 8 orduz sartuko naiz autobus baten Bangkokeraino.... Eta bueltan Myanmar izango dut zain!\nAH! eta lehenengo 4.000 kilometroak gainditu ditut jada! Yujuuuuu!!!!\nThailandian egindako ibilbidea!


BBKBilbaoGoodHostel izango da, Europan, persona urrituek kudeatzen duten lehen gazte-aterpetxea | Lantegi Batuak | 100% Capaces\nBBKBilbaoGoodHostel izango da, Europan, persona urrituek kudeatzen duten lehen gazte-aterpetxea\nBolueta auzoan egongo da, Bilboko hirigunetik bost minura, eta aterpetxe moderno, merkea, eroso eta mugitzeko arazoak dituzten pertsonentzako sartzen erraza izango da. BBK-k eta Lantegi Batuak-ek jarriko dute martxan hotel berritzaile hau 2011n.\nAurreikuspenen arabera, 2011n gauzatuko da BBKren eta Lantegi Batuak-en arteko lankidetza-proiektu hau. Horrela bada, Europan lehenengoz, ezgaitasun intelektual eta fisikoak dituzten pertsonen ardurapeko gazte-aterpetxea irekiko da Bilbon. BBKBilbaoGoodHostel aterpetxe modernoa izango da eta hirigunetik bost minutura egongo da, Bolueta auzoan. Instalazio erabat irisgarriak izango ditu -mugitzeko ezintasunak dituzten pertsonentzat egokituak alegia-, eta bai zerbitzu-eskaintza erakargarri bat ere. BBKBilbaoGoodHostel-ek erosotasun bila dabiltzan gazte, familia eta taldeei ostatu eskainiko die prezio merkean. BBK-k Iturlaneko tailer zaharrak laga ditu aterpetxea eraikitzeko, eta horrez gain, BBK Solidarioko Elkartasun Fondoak diru-laguntza espezifikoa eskaini du. Aterpetxeak ehun lagunentzako lekua izango du lau, sei eta zortzi oheko hogei logeletan banaturik. Lantegi Batuak ostatu-zerbitzu osoa kudeatzeaz arduratuko da. Halaber, erabilera anitzeko gelak izango dira -doako wifirekin, eguneko 24 orduetan erabilgarri-, kafetegi modernoa, kafe zerbitzua eta doako prentsarekin, eta nazioarteko ukitua duen euskal sukaldaritzako eskaintza zabala.\nBBKBilbaoGoodHostel-ek giro atsegina eta dibertigarria lortu nahi du, eta horretarako, bisitarien nahierarako aisialdi eta turismo arloko hainbat jarduera prestatuko ditu. Era berean, ekitaldi bereziak antolatuko ditu, kontzertuak, ospakizun tematikoak, bilerak eta erakusketak besteak beste.\nHoriez guztiez gain, laneratzeko aukera egiazkoa eskaintzen die ezgaitasun intelektual eta fisikoak dituzten pertsonei, eta bai gizartetik batertzeko arriskuan dauden beste kolektibo batzuei ere. Proiektuaren barruan, ezgaitasunak dituzten hamabost pertsonentzako lanpostuak sortzea aurreikusten da. Aterpetxea erakuslehioa eta paregabeko lantresna bilakatuko da, pertsona hauek hostalaritza arloan lan egiteko beharrezkoak diren trebetasun eta ezagutzak garatu ahal ditzaten: garbitzea, janariak prestatzea, bezeroak atenditzea eta ostatu ematea...\nEkimen honi esker, Lantegi Batuak koste baxuko eta mugarik gabeko turismo unibertsalaren munduan sartuko da. Gorako bidean dagoen merkatua da, eta mundu osoko miloika pertsona mugiarazten ditu, haien gaitasun eta egoerak edozein direla ere. Gainera, proiektuak ostatu-leku merke gehiago sortzen lagunduko du, Bilbon gero eta handiagoa baita mota horretako eskaera.


Asteazkena, 2020 Maiatzak 27\nAzoka bere osotasunez egingo da\nPirinioetako kronika bat\nAlkateak Behobia berrirekitzeko eskatu dio barne arazoetako Ministerioari\nBerrikuntzak binetan eta ondasun higiezinen gaineko zergan\nLuis Mariano Nazioarteko kantu lehiaketa datorren urtera atzeratuko da\nEusko Legebiltzarrerako, uztailak 12\nZure hauteslekua kontsulta ezazu!\nKlima aldaketaren aurrean Ekin\nKontserbatorioa martxan jarriko da\nMaiatzaren 25ean, astelehenean, musika-hezkuntzako mailetako sarrera-probetara aurkeztuko diren ikasleak kontserbatoriora joan daitezke.\nUdaleko Musika Eskolan eta Haur Eskolan ekainaren 1ean aktibatuko dira datorren ikasturterako izena emateko egutegia\nHezkuntza Arloak azaldu du Kontserbatorioa eta Musika Eskola hasi dira hainbat jarduera egiten, baina, orokorrean instalazioak itxita egongo dira jendearentzat. Maiatzaren 25etik aurrera (astelehena) musika-hezkuntzako mailetako sarrera-probak egingo dituzten ikasleak joan daitezke bertara.\nIkasle horientzako klaseak banakakoak izango dira eta txandakako egunetan. Gainera, segurtasun-protokoloa ezarri da zentroko erabiltzaileen eta langileen osasuna bermatzeko. Protokolo horren elementu nagusiak dira 2 metroko segurtasun-distantzia, maskarak modu intentsiboan erabiltzea eta eskuak garbitzea; ezin izango dira zentrora joan COVID-19arekin bateragarriak diren sintomak dituzten erabiltzaileak eta langileak (sukarra, eztula, arnasketa-arazoak, etab.). Kontserbatorioko hogei ikasle inguru izango dira bertaratu daitezkeenak; gainerakoek, orain arte bezala, klase telematikoak jasoko dituzte.\nBestalde, Musika Eskolan ere 2020/21 ikasturterako izena emateko egutegia aurreikusi da, ekainaren 1etik 10era, biak barne. On-line egitea aholkatzen da, Kontserbatorioko webgunearen bidez (www.irun.org/conservatorio) edo aurrez hitzordua eskatuta ikastetxearen egoitzan bertan (943.505.710). Hala zehazten den espezialitateetan, ekainaren 22an eta 23an sarrera-probak egingo dira.\nHaur Eskolak, berriz, 2018, 2019 eta 2020 urteetan jaiotako haurrentzat ekainaren 1etik 12ra izena emateko epea irekitzea aurreikusten du. Hemen ere, izen-ematea, ahal dela, online bidez eta Irun Txartela erabiliz egitea aholkatzen da ((www.irun.org/sac)) edo HAZ zerbitzuan presentzialki, aldez aurreko hitzorduarekin.


Atzo | Iritzia | Berria\nEgunotan prentsan ikusi dut artikulu bat literatura frantsesari buruz, non esaten den azkenaldiko idazle eta liburuak arretaz irakurriz gero, antzeman zitekeela Frantzian protesta giro moduko bat egosten ari zela, jendearen ondoeza bistakoa zela, bizirauteko arazoak gero eta nabarmenagoak zirela, ilusioa gero eta txikiagoa, haserrea pizteko aski zela pospolo bat, nola izan den azkenean erregaien prezioa igotzea, jaka horien matxinada ekarri duena. Kazetariak bere tesia frogatzeko hainbat idazleren hitz, uste eta aipuak jasotzen ditu, hala nola Michel Houellebecq, Nicolas Mathieu, Didier Eribon, Edouard Louis, Annie Ernaux, Florence Aubenas...\nArtikulua, berez, iruzurti samarra da, sarean Xabier Gantzaraini irakurri diodan bezala. Esaldi zaharra geurera moldatuta, «jakinda gero, salda bero». Hau da, edozer gertatuta ere, a posteriori beti aurkitu ahalko dituzu hori aurreikusten zuten zantzuak, nola egiten duten beti ekonomistek, krisi bat gertatzen den aldiro haren aurrekariak argiro aletuz, etorriko zenaren ezinbestekotasun matematikoa frogatuz bezala, aldez aurretik inork igarri ez bazion ere. Iruzur hori ukaezina izan arren, hipotesiarekin jolas egitera gonbidatzen du Gantzarainek: «Zer erakutsiko luke euskal literaturaren azterketa batek?».\nGonbita edo erronka hori onartu, eta gogoetan hasi naiz, edo errepaso mental arin bat egiten hobeto esanda, azken urteko euskal liburuek, narratiba arlokoek zehatzago esanda, zer panorama marrazten ote duten. Ondorio garbirik atera ez baldin badut ere, gauza bat egin zait deigarria: gure literaturak, oro har, ez duela askorik hitz egiten egungoari buruz, atzokoa duela gai nagusia. Esplizituki aipatzen du «atzo» hori Iñigo Aranbarrik Munduko tokirik ederrena bere azken (lehen) ipuin-bilduman, baina hitzez hitz esan ez arren beste hamaika liburutan aurki dezakegu: 80ko hamarkadako guardia zibilaren enboskada bat eta haren ondorioak kontatzen ditu Garbiñe Ubedak Sasieskola-n, Imanol Larzabalen bizitza hartzen du gaitzat Harkaitz Canok Fakirraren ahotsa-n, borroka armatua eta kartzela dakartza gogora Pako Aristik Rosa itzuli da nobelan, memorian arakatzen dabil Aritz Gorrotxategi ere Ahazten ez diren gauzak ipuin bilduman, 36ko gerraraino doaz Yoseba Peña edo Joanes Urkixo, Hariak eta Ekaitza urrun nobeletan, Zamorako kartzelaraino itzuli da Xabier Amuriza Neska bat leku inposiblean eleberrian, eta 80ko heroinaren deskalabrua marraztu du Ekaitz Goienetxeak Zaldi mamarroa-n. Kontagintzatik saiakerara salto eginda, Xabier Gantzarainek berak ere gure iragan hurbilaren irakurketa eta interpretazioa egiten du hainbat artelanen bidez bere Zuloa saio-bilduman.\nEz nabil ezer salatzen, ez dut esan nahi gure gizartearen arazo eta gorabeherei ez ikusia egiten ari garenik. Konstatazio bat da, beste ezer baino gehiago: gatazka armatua gutako gehienon bizitzak markatu dituen datu eta gai nagusia izan den moduan, hura nola kontatu zalantzan eta jirabiran gabiltza gaur egun; ahaztu gabe haren alderdi asko luzatu egiten direla egungora, eta zauri asko geratzen direla oraindik itxi gabe.\nJoera honetatik kanpo geratzen dira nobela beltza idazten dutenak, hala nola Iñaki Irasizabalen Aramotz, Alberto Ladron Aranaren Film zaharren kluba, Jon Arretxeren Ez erran deus, edo zientzia fikzioa lantzen dutenak, adibidez Asel Luzarragaren Bioklik edo Maite Darcelesen Bihotzean daramagun mundua; gerra horretatik aparte geratzen dira, orobat, beste gatazka mota batzuk kontatzen dituztenak ere, generoari lotuak batik bat: esate baterako Katixa Agirreren Amek ez dute edo Alaine Agirreren Kamisoi zuri zetazkoa. Etorkizunak nondik joko duen asmatzeko, azken hauek eman diezagukete arrastoa.


Edurne Azkarate: “Paradigma aldaketa bortitza bizitzea tokatu zaigun belaunaldia gara” - KULTUR SHAREA\nBy Ainhoa Lores Aranda / 2021-11-09\nAtx Teatroaren Lubaki lainotsua antzezlanaren estreinaldiarekin abiatu ziren Azpeitiko Euskal Antzerki topaketak. Orotara lau estreinaldi izango dira aurtengo edizioan. Album izenekoa da horietako beste bat.\nAlbum antzezlanak belaunaldi oso bati gaur egun gertatzen ari zaionari buruzko erretratua egiten du. Edurne Azkarate (Oion, 1993) da Formol Laborategiak ostegunean estreinatuko duen obraren zuzendaria. Orain arte aktore lanetan ikusi dugu Azkarate, Album bere lehen lana du zuzendari gisa.\nAntzerkigileak obrari buruzko xehetasunak eman dizkigu Kontalariak audio-elkarrizketarako: “Paradigma aldaketa bortitza bizitzea tokatu zaion belaunaldia gara”, dio Azkaratek. “Era analogikoan jaio ginen eta digitalera pasatu gara. Badago jende multzo handi bat iruditegi amankomun bat konpartitzen duguna eta interpelatuak sentitu gara. Izan ere, ikerketa, komentario edota etiketek sentiarazten digute orain dela gure txanda. Helduen munduan sartzen zara eta orain zuri dagokizu zerbait egitea”. Ideia horretatik abiatzen da Album. “Nor gara gu? Zer espero da gutaz? Zer ari gara egiten ondo eta zer gaizki? Zer jaso dugu oinordetzan?”, dira antzezlan honekin planteatzen diren galderetako batzuk.\nTaula gainean Mikel Ibarguren eta Intza Alkain ikusiko ditugu. Aktore bi hauek gorpuzten dituzten pertsonaiak “arrainontzi batean bizi dira eta oso galduta daude, hori da amankomunean dutena, iritziak elkarbanatzen dituzte, egoerak bizitzen dituzte, baina funtsean kaiola garden horretan galduta daude”, azaldu du zuzendariak.\nAlbum Formol Laborategiaren aurreneko obra da. Antzerki taldea duela bi urte sortu zuten Azkaratek, Ibargurenek eta Alkainek, egungo euskal kulturak planteatzen dituen hainbat erronkei heltzeko asmoz. “Batetik, Euskal izateari eta, zehatzago, gazteriari buruzko hausnarketa bat burutzea, hau da, gure belaunaldiari ahotsa ematea”, azaldu dute. Hartara, gazte belaunaldiei zuzenduriko obrak plazaratzea da taldearen xedea, belaunaldi berriak antzokietara erakartzeko asmoz. Bestetik, “euskal kulturgintzarekiko dugun erantzukizunari heltzea, gure alea jarriz, euskarazko sorkuntzak herrigintzaren oinarrian daudenaren jakinpean. Eta azkenik, antzerki garaikidean murgildu eta poetika eta estetika berriak arakatu eta lantzea, eta laborategi moduan gauzatzen den ikerketa eszenikoari lekua ematea” dute helburu.\nTags: Album, Azpeitiko Euskal Antzerki Topaketak, Edurne Azkarate, euskal antzerkia, Formol Laborategia


Abanto-Zierbenako Udala - Cotorriok aterpetxe berria du\nCotorriok aterpetxe berria du\nBerriro ere irekita dago Cotorrioko aterpetxea, eta aire berriekin dator gainera, goitik behera zaharberritu baitute. Lan horiei esker, urte osoan mila pertsona baino gehiago (herritarrak, elkarteak eta bertako nahiz kanpoko kirol taldeak) hartzen dituen udal-instalazio hau irisgarriagoa eta eraginkorragoa da.\n“Cotorrioko aterpetxea guztiz eraberritu da, bertan ostatua hartzen dutenentzat erosoago izateko. Zehazki, logelak, jantokia, komunak, dutxak eta sukaldea berritu dira. Gainera, orain ez dago oztopo arkitektonikorik eraikin osoan. Lau hilabete baino gehiagoko lana behar izan da horretarako, eta ia 250.000 euro inbertitu dira. Landa-eremuak sustatzeko eta garatzeko laguntzen paketearen bidez, Eusko Jaurlaritzako Ekonomiaren Garapen eta Azpiegitura Sailak 144.000 euro eman ditu lan hauek finantzatzeko, alegia, proiektu osoaren % 65,5. Auzoak 5 izarreko aterpetxea du orain”, adierazi du Abanto Zierbenako alkate Maite Etxebarriak.\nEraikina Abanto Zierbenako Udalaren jabetzakoa da eta Gallarreta mendi taldeak kudeatzen du. Trianoko mendien hegalean dago, Cotorrio izeneko auzoan; horrenbestez, naturaren erdian aisialdi-esperientzia paregabeaz gozatzeko aukera ematen die talde eta elkarteei, ingurune pribilegiatu batean.\nDuela 30 urte baino gehiago jarri zen martxan aterpetxe ezagun hau, eta eraikin berezi-berezi batean dago: Cotorrioko eskola zaharretan. Gehienez 42 pertsonentzako lekua dago bertan.\n“Zaharberritze-lanen emaitza oso positiboa izan da, eta eraikinaren txoko guztietan nabaritzen da.\nAterpetxea Burdinmendi Bide Berdearen ondoan dago, Gallarta eta Artzentales artean; bide hori udalerriko baliabide turistiko nagusietako bat da, Meatzaritzaren Museoa eta Burdimendi biotopoarekin batera. Instalazioa perfektua da naturaz, mendi-ibilbideez eta gure meatze-ondareaz gozatzeko, bereziki elkarbizitza-jarduerak gune lasai batean gauzatu nahi dituzten elkarteentzat.\nAterpetxe hau osorik zaharberritzen den lehen aldia da, herritarren, bisitarien eta Euskadiko nahiz estatuko elkarteen onurarako. Orain, etortzen diren guztiek bertako ingurune aberatsa eta kultura-ondarea ezagutzen jarraitu ahal izango dute, ezin erosoago eta instalazio bikainez gozatuz.\nKomunak, dutxak eta sukaldea berritzeaz gain, zoruak eta leihoak ere aldatu dira, isolamendua hobetze aldera. Horrez gain, sistema elektriko berria instalatu da, egungoa baino eraginkorragoa. Horretarako, argiak LEDekin ordezkatu eta eraikinaren estalkian eguzki-kaptadore termikoak jarri dira. Energia berriztagarriko instalazio horren bidez, etxeko ur beroaren eskariaren % 50 estaliko da gutxienez. Gainera, aterpetxea eraginkorragoa da orain, propanoarekin funtzionatzen duen instanteko ur-berogailu bat eta energia-metagailu bat ere instalatu direlako.\n“Bertan geratzen direnek altzari eta sukalde berriak estreinatuko dituzte, baita mahaiak, aulkiak, ohatzeak eta eroso sentitzeko eta lekuaz gozatzeko behar diren gainerako elementu guztiak ere. Mugikortasun-arazoak dituzten pertsonei ere erraztasunak eman zaizkie; izan ere, barneko antolamendua egokitu da eta, horri esker, desgaitasuna duten pertsonak aterpetxeko leku guzti-guztietara sar daitezke. Aldageletan erabat egokitutako dutxak eta konketak jarri dira. Bestalde, kanpoko bidetik partzelarako sarbide berria egin da ibilgailuentzat; beheko solairuaren mailan jarri eta urbanizatu egin da. Helburua da denontzako espazio bat sortzea, mugarik gabea, naturan kokatua eta gure udalerriko interesgune nagusietatik gertu dagoena”, azaldu du Etxebarriak.\nAterpetxea antolatutako eta legez eratutako taldeei alokatzen zaie, oso merke. Txoko berezia da, non natura eta mendi-ibilbideak protagonista baitira. Kokaleku bereziak ahalbidetzen du bisitariak Euskal Herriko Meatzaritzaren Museoa, El Pobaleko Burdinola (Muskiz) edo La Arena hondartza bezalako gune interesgarri eta ederrak ezagutzera hurbildu ahal izatea. Aterpetxea mendi-ibilbideak egiteko eta zikloturismorako egokia den lasaitasun handiko ingurune naturalean dago; hala ere, sarbide ona dauka bai autoz bai oinez instalaziora joateko, Gallartatik (bide berdetik) edo Putxetako Renferen geltokitik (aterpetxetik 1.300 metrora).\nCotorrioko aterpetxe berria egia bihurtu da eta, zaharberritze-lan hauei esker, sasoi-sasoian beteko ditu urrezko ezteiak udal-instalazio gisa. Ziur gaude hemendik aurrera etorriko diren bisitarien kopuruak markak hautsiko dituela, hala iragana, orainaldia eta etorkizuna bateratuz.


plazaragoaz | Plazara Goaz | 3 orrialdea\nEgilearen artxiboa: plazaragoaz\nKategoria Intxaurrondotarrak, Lehiaketa 2017-05-13 egilea plazaragoaz.\nKategoria 20H baietz 2017-04-05 egilea plazaragoaz.\nKategoria Korrika 2017-04-04 egilea plazaragoaz.\nHasi da Korrika, hasten gara #baietz20\n20. Korrika hasi da eta iritsi da auzoari egindako erronka betetzeko gai garen ikusteko egunak. Baietz 20 ordu euskaraz Intxaurrondon!!\nGaur eta bihar ekitaldi ugari izango ditugu Bernart Etxepare plazan jarritako karpa ederrean (11:00-21:00).\nLeku goxo eta atsegina prestatu dugu.\nLarunbatean, 13:00etan, erronkaren bigarren zatia aurkeztuko dugu eta ondoren bazkaria izango dugu (4 eta 8 euro).\nGuztiok gaude gonbidatuta. Euskarak batzen gaitu!\nDiario Vasco: http://www.diariovasco.com/san-sebastian/201703/28/baietz-ordu-euskaraz-intxaurrondon-20170328164931.html\nKategoria 20H baietz 2017-03-31 egilea plazaragoaz.\nMartxoak 31 Bernart Etxepare plazan\n08:30 Karparen apainketa\n11:00 Ekimenaren hasiera\n11:05 Korrika txikia\n12:00 1.ordua Korrika eta txantxangorria kanten dantzak\n11:30 Gaztetxoen korrika (Lauaizetatik abiatuta)\n13:05 Gazteen erromeria\n14:05 Bazkari autogestionatua: bakoitzak etxetik ekarritako janaria plazan bazkaldu\n15:05 Antzerkia, bertsoak eta dantza LHko ikasleekin\n16:15 Argazki-proiekzioa, nola pasatzen den denbora!\n17:05 Tailerrak eta jolasak Haurtxoko eta Gaztelekuaren eskutik\n17:10 Kantu-jaia: Manolo Urbietari omenaldia\n17:40 Loreak Taldea, kontaketa musikatua\n18:05 Suhiltzaileen erakustaldia\n18:20 Argazkia jendetsua eta txokolatada\n18:30 Mintzodromoa + Auzoko\n19:30 Aldeta Taldea\n20:05 Kaña2Kaña trikitilariak auzoan zehar\n20:15 Dantza plaza dinamizatua\n21:00 10. ordua\n21:05 Egunari agur! Bihar arte aio, bihar arte aio!\n11:00 Egunaren hasiera eta aurkezpena\n11:05 Diana dultzaineroekin\n11:10 Zumba. Esnatu gorputzak!\n12:00 11. ordua\n12:00 Hartu mapa eta poltsa berdea eta egin erosketak auzoan\n12:00 Uliako mintegietan parkeko zuhaitzekin jolasten. Ezetz 10 asmatu! (Mintegietan bertan)\n12:00 EUSKARA AUZOKO HISTORIAN eta Joxean Coyaren bideoa\n12:30 DOTAKE Txaranga eta INTXAURRONDO KANTUZ\n13:00 12. ordua\n13:05 EKITALDI NAGUSIA\n14:00 13. ordua\n14:05 Goazen txarangaren atzetik auzoan zehar!\n14:30 Bazkaltzera! Zaporeak taldeak egindako bazkari goxoa. (erosi txartela lehenbailehen)\n15:00 14. ordua\n16:00 15. ordua\n16:05 Karaoke herrikoia\n17:00 16. ordua\n17:05 Gazteen antzerkia\n17:30 Herri kirol herrikoiak: probatu lokotx biltzea, sokatira, txingak …\n18:30 Urban 13ren Performancea\n19:00 18. ordua\n19:05 Zirko tailerrak: malabareak, kariokak, hankapaloak …\n19:30 Intxaurtze kantariak otxotea\n20:00 19. ordua\n20:05 Kimikari eta Parásitos XXL eta DJ Josu\n21:00 AMAIERAKO EKITALDIA\nKategoria 20H baietz 2017-03-26 egilea plazaragoaz.\nLortu bazkarirako txartela\nErosi, agortu baino lehen, bazkarirako txartela. Salgai daude:\nKategoria Sailkatugabeak 2017-03-23 egilea plazaragoaz.\n#baietz20 zirkua eta Korrika\nKorrika datorren astean hasiko da\nbaita… “Baietz 20 orduz euskaraz Intxaurrondon” erronka ere!\nAuzoko hainbat elkarte, ikastetxe, eragile eta norbanako bildu gara ” prestaketetan ari gara.\nMartxoaren 31n (ostirala) eta Apirilaren 1ean (larunbata) 20 orduz betetako egitasmoa dugu. Egun gutxi barru jasoko dituzue xehetasunak. Bitartean, aurrerapentxo bat:\nKorrika txikia, Korrika gaztea, Gazteen erromeria.\nAntzerkia, bertsoak eta dantza, bai ikasle bai helduen aldetik.\nTailerrak, jolasak, Kantu-jaia\nAbeslariak, trikitilariak, Dantzatzeko aukera\nBAZKARI HERRIKOIA (Larunbatean, apirilaren 1ean, 4€/8€. Tiketak salgai taberna hauetan: Erdikoa, Zulo Zahar, Leku Eder, Talai, Eder, Extremeño, Adi, Sagasti)\nNON??? BERNART ETXEPARE PLAZAN,\nKarpa bat jarriko dugu!!! Ikusi duzu kartelan?\nGure karpa, gure zirkoa. Bai!!\nAurten “Zirkorrika” datorrenez, Zirkua izango da hari nagusia, beraz mozorroak ongi etorriak izango dira: sudur gorriak, pelukak, zapata superluzeak, gizaki super-indartsuak, emakume bizardunak, hezitzaile eta lehoiak, ekilibristak, malabaristak, akrobatak, … baietz, mozorrotu gabe etor zaitezke 😉\nGirotzen hasi, mingaina dantzan jarri eta mezua zabaldu.\nMezua zabaldu: #baietz20\nKategoria 20H baietz, jaiak, Korrika, Lagunekin kantari 2017-03-23 egilea plazaragoaz.\n20 baietz bilera asteazkenean 19:30erako, martxoak 15\nAsteazken honetarako, 19:30erako jarri genuen hurrengo hitzordua. Baditugu zenbait ohar egun horretarako:\nHitza-koek martxoaren 31n gehigarri berezia aterako dute korrikari buruz, eta 20 orduko erronkaren gaia erreportaje batean argitaratu nahi dute. Horretarako, kazetariarekin hitzordua asteazkenean, 18:30ean jarri dugu gure lokalean. Ahal dugun gehienok agertzea komeni da.\n“Intxaurrondon Baietz 20 ordu Euskaraz ! (Egitaraua)” izena duen dokumentua atxikita doa. Moldaketak egin dira, komentatu beharreko puntutxoak ere ageri dira. Begiratu!\nJendearengana mezua zabaltzen hasteko irudia ere dantzan jarri dugu. Zabaldu!\nAurkezle lanak egiteko taldetxoa ere lotzen ari gara, gogoan norbait badugu komentatu.\nBukatzeko, udaletxean aurkeztu zen dokumentua ere gehitu dugu. Bertan agertzen den egitaraua ez da azkena.\nKartelaren azken irudia asteazkenean!!\nBeno, ongi bizi eta asteazken arte!!\nIntxaurrondon Baietz 20 ordu Euskaraz ! (Egita…\nBaietz_20_ordu_egun_euskaraz_06. Udaletxean aur…\nKategoria 20H baietz 2017-03-15 egilea plazaragoaz.\nKomiki-saioa: Gabriel Aresti (Adur Larrea, martxoaren 14an)\nNoiz: martxoaren 14an. asteartea\n…………Felix Gabilondo plaza, 1 20015 Donostia\n…………943 48 34 02\nHizlaria: Adur Larrea komikigilea\nGaia: Gabriel Aresti BioGrafikoa\nKoordinatzailea: Igor Leturia\nIrakurrita izan zein ez, etortzera animatzen bazarete, ziur gauza interesgarri asko kontatuko dizkigula Adurrek!\nKategoria Komiki 2017-03-14 egilea plazaragoaz.\nMartxoak 24: Ez dok hiru (antzerkia)\nIzenburua: Euskal musikaren benetako istorioa\nEguna: Martxoaren 24an, ostirala.\nNon: Intxaurrondo kultur etxean (goikoan)\nIkuskizun honetan berrehun euskal kanta baino gehiago agertzen dira (zatiak, noski!) eta denak ez bada gehienak, ezagun egingo zaizkizu. “Ez dok Hiru”, kantutegian oinarritutako ikuskizun teatrala da. Gure modukoa, eroa, deskonzertantea, irrigarria azalez… Baina azal horren poro bakoitzari geure musikarekiko maitasuna dario. Korrika Kulturalaren programazioaren barruan.\n«Ze pisutara zoaz?». Igogailuan sartu dira bi pertsonaia: 48. solairura doa bata, 47.ra bestea. Isiltasuna gero. Ezeroso daude biak, zerbait esan behar, eta hasten da bata, azkenean, zerbaitekin: «Itsasoa laino dago». Besteak baietz: «Baionako barraraino». Segi batak: «Eurixe da, ha, ha». Eutsi besteak: «Bai, nausia, euria da/ gure lurra bustia da». Eta erdi kantuan jadanik: «Esan euriari berriz ez jausteko!». Batak segi: «Asteartea, euria goitik behera,/ lanik ez egiteko…». Eta biek bukatu: «… ez goaz lanera!». Euskal musikagintza hartu du ardatz oraingoan Patxo Telleriak eta Mikel Martinezek osatutako antzerki bikoteak, eta ohi duten bezain jostalari eta umoretsu landu dute gaia Ez dok hiru antzezlanean. (Iñigo Astiz, Berria , 2017-03-01)\nKategoria antzerkia, Korrika, Sailkatugabeak 2017-03-01 egilea plazaragoaz.


Zierbena Bahias de Bizkaiak ez du parte hartuko plantillan izandako COVID-19 kasuarengatik\nTalde bizkaitarrak ez du parte hartuko asteburuan, bere taldean kasu positibo bat ezagutu ostean\n11 izango dira azkenean asteburu honetako Eusko Label Ligako bi estropadetan parte hartuko duten traineruak. Castro Urdialesen eta Lekeition jokatuko diren Eusko Label Ligako estropadetan ez dira izango Zierbena Bahias de Bizkaiako arraunlariak, COVID-19 kasu positibo baten berri izan ostean. Honenbestez, ez dute parte hartuko Bandera CaixaBank-en ezta El Correo Ikurriñan ere.\nBizkaiko taldeak kirolari bati egindako proba baten emaitza ezagutarazi du. Beraz, ACTko jarduera-protokoloen eta Osasun-agintarien protokoloaren arabera, berrogeialdia egin beharko dute. Gainerako taldekideei dagozkion PCR testak egingo zaizkie, barruan positibo gehiago baztertzeko.\nHorrela, eta orain arte Eusko Label Ligako sei jardunaldi hauetan lortutako batez bestekoa kontuan hartuta, Zierbena Bahias de Bizkaiak 9 puntu lortuko ditu parte hartzen ez duen jardunaldi bakoitzean.


Tailer artistikoak urritik ekainera, Uxue Bereziartua ilustratzailearekin - Hernani - Kronika.eus\nTailer artistikoak urritik ekainera, Uxue Bereziartua ilustratzailearekin\nKronika - Erredakzioa 2021-09-15 00:00\nIzena emateko aukera zabalik dago, eta hilaren 24a izango da azken eguna. Horretarako idatzi berexi.art@gmail.com helbidera edo deitu 680 311 539.\nBost tailer eskainiko ditu urritik ekainera bitartean, Uxue Bereziartua ilustratzaile hernaniarrak. Hauek izango dira eskainiko dituen tailerrak: sormen tailerra, serigrafia, diziplina anitzekin esperimentatzen, amak eta haurrak sormenarekin esperimentatzen eta inoiz ez da berandu, sorkuntza saioak.\nSormen tailerra, 10 eta 13 urte bitarteko gaztetxoentzat zuzenduta dago. Serigrafia tailerra, 14 eta 16 urte tartean dauden gazteentzat eskainiko da. Aldiz diziplina anitzekin esperimentatzen 17 urtetik gorakoei dago zuzenduta. 4 eta 5 urteko haurrak dituztenentzat, Uxuek amak eta haurrak sormenarekin esperimentatzen tailerra antolatu du, eta azkenik, adineko emakumeentzat, inoiz ez da berandu, sorkuntza saioak antolatu dira.\nAipatu moduan, aldez aurretik izena eman behar da, eta irailaren 24a izango da azken eguna. Email honetara idatzi daiteke izena emateko: berexi.art@gmail.com edo 680 311 539 telefonora deituta ere eman daiteke izena.


« Eguneroko gauza txikiak | Amodio gutunak oinordetzan »\nZubigilea M. Egimendi / Aizu!, 2008-03\nArkitekto gazte bat da Lutxo Egiaren nobela honetako narratzailea. Bere ikuspuntutik, lehen pertsonan, kontatzen digu istorioa. Arkitektoa Bilboko Zorrotzaurre auzorako zubi baten egitasmoan dabil lanean, baina eleberrian kontatzen diren bi istorioen arteko zubietako bat ere bada. Egitasmoa osatu nahi duten arkitekto enpresa ezberdinen arteko elkarlan eta azpijokoek osatzen dute kontakizunaren ildo bat. Bestea, berriz, 60ko hamarkadan Bartzelonan Francoren aurka egin nahi izandako sabotaje batek ardazten du (Andres Peruarena protagonista da bi istorioen arteko beste zubia).\nDena da zubia Egiaren eleberri honetan. Narrazioaren zubiari eusten dioten kapitulu edo zutabeak ere modu berezian tartekatzen dira, eta egitura argia eskaintzen diote irakurleari bi ildoen artean nahas ez dadin. Arkitektura egitasmoaren gaineko kapituluek Bilboko zubi zaharren izena daramate, idazleak maite duen behialako Bilbo haren seinale diren zubiena (azken urteotan eraikitakoak aipatu egiten dira nobelan, baina ez onerako, hiriaren eredu berriaren ezaugarri diren zubi horiek ez dute-eta egilearentzat izenburutzat hartzeko funts nahikorik). Bartzelonako sabotajearen narrazioa osatzen duten kapituluek, aldiz, zenbaki soil bat daramate izenburutzat.\nBi istorio eleberri batean, Bilboren bi irudi bi izenez ezagutzen den itsasadarraren inguruan.


2009 Maiatza | Demode\nMaiatza, 2009 (r)entzako artxiboa\tJües, soiltasuna nagusi\n2009(e)ko Maiatzak 21\nJües euskal marka 2007ko irailean sortu zen, merkatura berritasunen bat atera nahi zuten bi lagunen adiskidetasunaren eta ilusioaren emaitza gisa. Jule Martinezek eta Estefania Uriartek bat egiten dute modaren ikuspegi minimalistan; hots, formen nagusitasuna eragozten duen ororen aurka egiten dute. Kontzeptuetan eta irudi markatu batean oinarritutako unibertsoa sortu nahi zuten, publikoa harritu eta bereganatzeko, eta, aldi berean, Jües gainerako marketatik bereizteko. Bada, gure ustez, lortu egin dute.\nSoiltasunak, materialen kalitateak eta jantzien dotoretasun berezkoak balio erantsi nabarmena ematen diote markari. Gainera, Jüesek oso diseinu kontzeptu berritzailea erabili du: produktu bakarra. Bilduma bakoitzak jantzi bakar bat du oinarrian: horren diseinua, eraldaketa eta sorkuntza. Horrela, 2009ko uda-udaberrietarako bildumak alkandorak baino ez ditu proposatzen; hori bai, material bikaineko eta dotorezia handiko alkandora dira, inondik ere. Guri gehien gustatu zaigunak Coctail izena dauka.\nCategories: Moda\tTags: Jües\tTake me out: astebururako planak\nArgazki erakusketa inagurazio ekitaldia izango da gaur Bilboko Dspacio galerian 20:00etatik 22:30ak arte. Elmorocho djak Mari Luz Vidal, Saioa Etxebarria, Jessica Llorente, mi cara B, Javier García O`Brien eta Gorka Reinoren lanak girotuko ditu. Erakusketa ekainaren 21 arte izango da zabalik. Bihar gauerdian Special J Donostiako Aker tabernan musika jartzen arituko da. Pop dotorez jantzitako soinuak entzun ahal izango dira bere emanaldian. Datorren astean aldiz, film laburrak kalean ikusteko aukera eskainiko digute Caóstica jaialdiko lagunek. Maiatzaren 22an antolatu dute ekitaldia Bilboko Zabala plazan.\nCategories: Sailkatugabeak\tTags: Take me out\tAstebururako proposamenak\n2009(e)ko Maiatzak 15\nGlobal Funk festak Donostia eta Bilbon.Gaur gauean Guggenheim museoan Art After Dark eta Korovako lagunak bihar Donostiako Ondarra aretoan, ondo pasa!\nCategories: Sailkatugabeak\tTags: Weekend\tPep Agut Gasteizen\nGaur hasten da Pep Agut-ek emango duen tailerra\nTailerra Unibertsitateko ikasle eta artistentzat izango da, eta maiatzaren 15etik 17ra egingo da KREAren bulegoetan\nPrestakuntza artistikoaren ekimena ‘CO[N]PARADA, Artera baldintza garaikideetan hurbiltzeko materialak’ programaren barruan sartzen da\nCategories: Sailkatugabeak\tTags: Artea\tSakari, euskal ozeania\n2009(e)ko Maiatzak 14\n2005ean Australia eta Asian zehar bidaiatu ostean sortu zuen Segisek Sakari, indonesiar kultura eta ekonomian oinarritzen den marka donostiarra. Hasieratik, kolaboratzaile ugari izan ditu alboan: José Múgica , Luis Villanueva , Jon Manjares, Cristina Bolaños eta Sharon Iturri, besteak beste.\nDiseinu kreatiboak aurki ditzakegu Sakarin; ezerezetik hasita, berezko elementuak sortzen dituzte sormenari esker. Hiru motatako kamisetak egiten dituzte: logoa erakusten duten kamiseta sinpleak, Sakari inguruan oinarrituak (musika, skate eta surfean oinarritutako diseinuak) eta diseinu konplexuak erakusten dituztenak, diseinuaren bitartez mezu bat zabaltzea bilatzen dituztenak.\nHasieran kamisetak bakarrik sortzen bazituzten ere, gaur egun bainujantzi eta jakak ere diseinatzen dituzte. Denborarekin, marka bere tokia aurkitzen ari da eta gaur egun hainbat hiritako dendetan eskura daitezke bere lanak. Demoden diseinu berrienak erakutsi nahi dizkizugu.\nCategories: Moda\tTags: Kaleko arropa, Moda\tCreamoda, diseinatzaile berrien erakusleihoa\n2009(e)ko Maiatzak 7\nMaiatzaren 7tik 10era, 81 diseinatzaile berri hartuko ditu Creamoda 09 ekitaldiak BECen.\nCategories: Moda\tTags: BEC, Creamoda\tSoytomboi festa, larunbatean Bilbon\nLarunbat honetan, maiatzak 9, Soytomboi taldekoek jaia egingo dute Bilbon Q&do lokalean, 22:00etan hasi eta 05:00ak arte. Taberna Ibáñez kaleko 5.ean dago.\nDenetarik topatuko dute bertaratzen direnek: Amor de madre DJak, Soytomboi DJak, Jawata anti DJren bideo erotikoaren aurkezpena, ezustekoz beteriko karaokea, barra gaineko ikuskizuna, Las Lentas, amodioaren kobazuloa eta zerutik eroritako jana.\nHori guztia 5 euroren truke. Gainera, zigilua erakutsita, euro bateko beherapena izango da edatekoan.\nCategories: Sailkatugabeak\tTags: Jaia, Soytomboi\tOnly the brave\n2009(e)ko Maiatzak 6\nDieselek erronka bota die hiri artistei. Only the brave lurrin berria merkaturatu duela eta, markak beren lanak helbide honetan eskegitzera deitu ditu zeresana duten artista guztiak.\nBi irabazleek, beste sari batzuen artean (Cultura Urbana jaialdirako sarrera bikoitz eta lurrin sorta bana), Only the brave ukabil erraldoia margotu eta eraldatu ahal izango dute hilaren 16an Madrilera, Cultura Urbana jaialdira, bertaratzen den publiko guztiaren aurrean. Ukabil horrek Dieselen lurrin berriaren potoa du abiapuntu eta horren erreplika erraldoia izango da. Lehiaketan parte hartzeko epea hilaren 12an bukatuko da.\nGainera, Diesel Fragancias etxeak MC Common, bere produktu berriaren irudia, eramango du jaialdi horretara, bertan zuzenean ari dadin. Hain zuzen ere, musikari eta kantari estatubatuarrak Madrileko kontzertu horretan hasiko du gerora Europan zehar eramango duen bira, maiatzaren 16an bertan.\nMC Commonek zazpi disko argitaratu ditu eta Grammy sari bat ere irabazi zuen. Halaber, aktore lanak egin ditu, hainbat filmetan, eta umeentzako hiru liburu argitaratu ditu.\nCategories: Musika\tTags: Artea, Musika, Sortzaile berriak\t“Fatboy Slim by Skunkfunk” alkandora bat irabazi nahi?\nOxtan Zelev\tIruzkin 1\nFatboy Slim musikariak eta Skunkfunk markak indarrak batu dituzte, alkondara bat diseinatzeko. Norman Cook azken hamarkadan big beat eszenan eragin handiena izan duen DJa da, eta The Housemartins, Beats International eta Freak Power proiektuetan hasi zen bere musika nazioartera zabaltzen. Fatboy Slim izena, berriz, kantu ezagunen samplerrak erabiliz nahasketa entzutetsuak sortzeko hartu zuen.\nOrain, bere ukitu pertsonala gaineratu dio Skunkfunken alkandora berri honi. Kolore beroz “sampleatutako” irudiez bete du eta, bere musikan bezala, erritmo beroak dira protagonista lan berri honetan. Iritsi da uda!\nAlkandora ikusgarri hauetako bat jantzi nahi baduzu, demode-ko post honetan iruzkin bat utzi eta hemen aurkituko duzun galdetegia bete besterik ez duzu. Maiatzaren 31ra arteko epea duzu hogeita hamar aleetako bat zureganatzeko\nCategories: Moda\tTags: alkandora, Fatboy Slim, Skunkfunk, zozketa\tRSS


Kultura - hamaika telebista\nEsti Urresola zinemagile laudioarrak 'Cuerdas' film laburra estreinatu du Frantzian, Canneseko Kritikaren Astean. Emakumez osatutako abesbatza da abiapuntua; entsegu lokala ordaintzeko diru-laguntzarik gabe geratu da, eta herriko enpresa batek taldea babesteko eskaintza egingo dio.\n34. edizioko Mikoleta sariak banatu ditu Bilboko Udalak\nBilboko Udalak antolatzen duen Rafael Mikoleta ipuin lehiaketak 8 eta 16 urte arteko ikasleek euskaraz idatzitako 21 ipuin saritu ditu. 34. edizio honek aurrekoak bezala, Bilboko Lehen Hezkuntzako eta Derrigorrezko Bigarren Hezkuntzako ikasleen artean euskarazko irakurketa eta idazketa sustatzea bilatzen du.\nEuskara ardatz, bere nerabezaroko eta gaurko gaztetxoen jarreraren arteko dikotomia nabarmendu du idazle euskaldunak.\nMaiatzaren 19tik 22ra bitartean, mota askotariko kale ikuskizunak izango dira Leioako Umore Azokan. 90bat ekitaldi antolatu dituzte astebururako; tartean, Barsanti konpainiaren 'Akabo!' antzezlana eta Ertza konpainiaren 'Otempodiz' dantza ikuskizuna.\nEuskadiko Orkestraren 2022-2023 denboraldiak tragediatik hura gainditzera garamatza musikaren eta haren adibide handien bitartez: Shostakovitxeren gordintasuna, Txaikovskiren mamuak, Brucknerren sinfoniarik handiena edota Carl Orffen lanik ospetsuena.\nShostakovitxek 8. Sinfonian azaleratzen duen tragediak emango dio abiapuntua denboraldiari. "Lan hori 1943. urtean sinatu zuen, eta Bigarren Mundu Gerran izandako milioika hildakoek eragin zioten zirrararen emaitza da. Shostakovitxek emango dio amaiera, halaber, 15. Sinfoniaren bidez; tragedia gainditzea begiztatzen da bertan, baikortasuna baitario 1971n idatzitako lanari", adierazi dute.\nHoprrez gain, Pandemiagatik bertan behera utzitako hainbat egitasmo berreskuratuko ditu, Carpenterren Mamu kantak lanaren estreinaldia, esaterako. Ohi bezala, euskal konpositoreen obrek ere protagonismoa izango dute egitarauan: Ramon Lazkanoren eta Zuriñe F. Gerenabarrenaren lan bana bildu dituzte programaziora, besteak beste.\nGutxitan interpretatutako lan "bitxiak" ezagutzera ere emango ditu. Hala nola Adamsen ‘Doctor Atomic Symphony’ lana, bai eta Euskal Herrian oso ezagunak ez diren Veprik eta Dzenitis musikagileen lanak ere, besteak beste.\nKoldo Otamendi Musika Zuzenean saioko aurkezleak aurreratu digu gaurko saioak dakarrena: Delirium Tremens taldearen itzulera eta Hordago diskoa.\nZuia, Gospel nazioarteko topaketaren egoitza\nMaiatzaren 20an, 21ean eta 22an Zuia Gospeleko nazioarteko topaketaren egoitza izango da. Zuia Gospel Camp lehen edizioa antolatu da Zuiako Udalaren eta Ramón Escalé musikariaren eskutik. Ekitaldi berezi eta bakar honen bidez, jatorri desberdinetako kulturen arteko bizikidetza helarazi nahi da. Gospelaren arima Arabatik barrena zabaltzeko, nazioarteko irakasleek emango dituzte tailerrak eta masterclassak. Halaber, publiko zabalarentzat beste kontzertu eta jarduera batzuk antolatuko dira. Musika eta bizikidetza protagonista izanik, hiru egunez Zuian Gospel munduan sakontzeko aukera egongo da.\nUmore Azokak arte eszenikoz beteko du Leioa maiatzaren 19tik eta 22ra arte\n‘Mapa bat baino gehiago’ kanpainaren bideoklipa egin dute Esne Beltzak eta Amak taldeak\nSormenek euskal kultura jarri du lehen lerroan\nBad Religion musika talde kaliforniarrak Barakaldoko BECen jo du\nAnder Rivero: 'Poz-pozik gaude asteburuko Erdi Aroko azokarekin, 50.000 pertsona etorri dira'\nUdaberriko bertso saioak hasi dira Bilbon\nMusika Zuzenean saioa bueltan da, ostegunero legez. Oraingo honetan euskal reggae eszena e...


Autonomia Estatutua - Auñamendi Eusko Entziklopedia\n1876ko Lege ezabatzailearekin gailurra lortu zuen Euskal Foruen ezabatzeak Euskal Herrian atsekabe handia sortu zuen. Horren ondorioz, XX. mendeko lehen herenean zehar jatorrizko erakundeen berreskuratzera zuzendutako ekimen ugari sortu ziren. Ekimenon artean Gipuzkoan 1905ean eratutako Foru Liga, Araba, Bizkaia eta Gipuzkoako Aldundien 1917ko Mezua, edo 1923an Zuzendaritza Militarrari zuzendutako Txosten-Egitasmoa nabarmendu ditzakegu.\nEskaera horiek guztiak, hala ere, bere adierazpenik gorena II. Errepublikaren aldian (1931-1939) izango dute, aldi horretako 1931, 1932 eta 1936ko urteetan idatzitako hiru Autonomia Estatuturen Egitasmoak egin eta 1936ko Estatutuaren onarpenez burututakoa izanez. Guda zibilaren ostean, Francok autonomiaren edonolako aztarnak ezabatu egin zituen erregimen zentralista eta diktatoriala ezarriz.\nAutonomia Estatutuaren sorrera eta onarpena\nDiktadorearen heriotzaz geroztik, euskal gizartearengandik burujabetzarekiko eskabidea hain zen indartsua ze Gobernu espainiarra, Konstituzio espainiar berria onartzeari begira egon gabe, behin behineko autonomia ezartzera behartu zuen. Horrela, Euskal Legebiltzarkideen Batzarrak 1977ko irailean ahobatez, behin behineko Jaurlaritza antzerako Euskal Kontseilu Nagusia zeritzana sortzera zetorren Gobernu espainiarrak onartutako Aurreautonomia-Egitasmoa onartu zuen.\nBien bitartean Autonomia Estatutu berri bat gauzatu eta onartzera bideratutako lanei hasiera eman zitzaien. Aipatutako lanok 1979ko uztailean, urte bereko urriaren 25ean euskal herritarren errefendumera ekarri zen testuaren onarpenez bukatu ziren. Errefendumaren onarpenaz geroztik, Gernikako Estatutu gisa ezaguna den Estatutu berria (EHAE) 1979ko Abenduan aldarrikatu zen.\nIkuspegi politiko batetik, azken bi mende luzeotan zehar espainiar sistema politikoaren garapena bera baldintzatu, eta Estatuaren eta Euskal Herriaren arteko harremanei era oso garrantzitsuan eragin dion liskar historiko larri baten, irakurketa juridiko-konstituziogile batetik, EHAE irtenbiderako proposamena izan zen. Ikuspegi juridiko batetik, Konstituzio espainiarra (KE) autonomia-edukiaren esparru zehatz eta zurruna ezarri beharraz abstenitu egiten da. Eduki horrek gerorantzean Autonomia Estatutu guztietako testuetan zehaztua izan behar zuen.\nEHAE hurrengo faktore bi hauengatik baldintzatuta aurkitzen da, hau da, sakontasun handiko liskar politiko baten isla izatea eta bestalde Autonomiazko Estatuaren arautzaile diren konstituzio arauen izaera malgua. Guzti horretatik ondorio jakin batzuk eratortzen dira.\nLehendabiziko ondorioa EHAEk era nabarmenez Konstituzioak ematen zizkion aukerak mugaraino ahitzen zituenaren bidea hartzen du. Joera hori Estatutuaren izaera "hitzartuan" eraginez, hau da, Estatutua Euskal Herriaren eta Espainiaren arteko hitzarmen baten ondorio bezala aintzat hartu izanari buruzko printzipioen arloan bakarrik ez ezik eskumen edo aginte propioez jabetzerako orduan ere nabarmen azaltzen zen.\nBigarren ondorio bat, aurrekotik zuzenean eratorria, estatutuaren testuko giltzarri diren paragrafo batzuetan azaldutako indefinizioa da, Estatutua-Konstituzioaren arteko harreman zehaztugabe eta iskanbilatsuaren adierazpen bezala borondatezko eta jakinaren gaineko indefinizioa da. Estatutuaren helbururik behinena egoera korapilatsu eta kontrobertitu bati irteera ematea izan zen, eta zentzu horretan indefinizio maila guztiz garrantzitsuak lortzen dira, eta arlorik istilutsuenetan borondatezko indeterminazio maila ere. Gai jakin batzuei aurre ez egitearen alde jotzen da, aurrerago gai horiei heltzerik izango delakoan. Indefinizio horrek Konstituzio-Estatutua harremanari bakarrik ez ezik Autonomia Erkidegoaren (EHAE) barne diseinuari berari ere eragiten diola nabarmendu beharra dago, eta oso berariaz Autonomia Erkidegoa-Jatorrizko Lurraldeen arteko harremanari.\nHirugarren ondorio bat estatutuaren testuko zehaztasun juridikorik eza da. Estatutua ikuspegi formaletik agiri juridiko urria da eta bere kalitate teknikorik eza bere hainbat paragrafotan antzematen da. Zehaztasun juridikorik eza hori Estatutuaren beraren indefinizioaren ondorio zuzena besterik ez da, eta neurri baten behintzat logikoa dirudi, horretara izana eztabaidatu eta gauzatu zenean eman ziren egoerak gogoan hartuz. Estatutuaren testua euskal indar politikoen artean eta batez ere alderdi politiko horiek estatuko gobernuarekin izan zuten negoziazioaren inguruko prozesu gogor eta latzaren laburbildutako ondorioa osatzen duela gogoan izan beharra dago.\nEspainiako Konstituzioaren 2 artikuluan ezarritako eskumenaren arabera, EHAEk, bere 1. artikuluan Euskal Herria edo Euskadi, nazionalitate bezala berretsi eta zehazten du. Lehenengo begira baten antzeman zitekeenaren aurka, nazionalitatearen berrespenak ez du ondorio juridikorik, eta hori hainbat xedegatik. Lehenengoz eta behin, Estatu espainiarraren nazio-aniztasunari dagokionez, testu konstituzionala nazionalitate eta lurraldeak egon daudena konstituzio-bidez aitortzera baino ez da mugatzen, baina ez du inondik inora legez zehazten adigai bi horien arteko ezberdintasuna. Nazionalitate edo, bere kasuan, herrialde adierazpenak, "Autonomia Erdikegoa" esamoldeagatik ordezkatuak dira, autonomiaratu daitezen lurralde guztietariko bakoitzari inolako bereizketarik gabe eta era berdintsuan ezarriz.\nInolako ondorio juridikorik ez duen definizio soziologiko bat da, berezitasunez euskal aferan esanahi politiko garrantzitsuak dituen arren. Horrela da, nazionalitate adierazpena euskal nazioarekiko aldarrikapenaren berezitasunarekin, bai intentsitatean bai hedapenean, bat eginda aurkezten zaigu eta berehala aipamena egingo diogun Estatutuaren Xedapen gehigarrian du bere isla.\nEHAEko Xedapen Gehigarriak honako hau adierazten du:\n"Estatutu honetan finkatu den erregimen autonomikoaren onarpenak ez du esan nahi, Euskal Herriari herri gisa historian barrena dagozkiokeen eskubideei uko egiten zaienik, ordenamendu juridikoak erabakitzen duenaren arabera gaurkotu daitezkeelarik".\nXedapen honek ondorio juridiko garrantzitsuak ditu, bai EHAE-Estatua harremanari dagokionean, bai EHAEaren beraren barne eraketari dagokionean ere.\nEHAE-Estatua harremanari buruz, aipatu xedapen horrek indarrean dagoen autonomia erapidearen eta jatorrizko eskubide foral zaharren arteko lokarriaren estatutu-onarpena dakar. Eskaintza horrek EHAEri ukaezinezko izaera eta garrantzi handiko eskumen jakin batzuen onarpenean azaltzen den berariazkotasun kualitatiboa ematen dio, eskumenok norberaganatu izanaren oinarria, era zuzenean, jatorrizko eskubideen onarpenean egonaz. Horrela gertatzen da hezkuntzari (16. art.), ertzaintzari (17. art.) edo Ekonomia Itunari (41. art.) dagozkionetan.\nOndorioei buruzko bigarren taldeak EAEren barne egituraketa instituzional propioari buruzko aipamena egiten du, eta zehatzago esateko jatorrizko lurraldeetako antolaketaz dihardu. Lurralde horien estatutu onarpena zein euren erakundetze juridiko-politikoa, eta eurei eman zaizkien eskumenen esparru garrantzitsuak bere oinarria gorago aipatutako eskubide historiko horien aintzatespenean dute.\na) Hizkuntza eta kultura\n6.1. artikuluak honako hau adierazten du: "Euskarak, Euskal Herriren berezko hizkuntza denez, hizkuntza ofizialen maila izango du Euskal Herrian gaztelaniarekin batera eta guztiek dute bi hizkuntzok ezagutzeko eta erabiltzeko eskubidea".\nArtikulu horren arabera, EHAEan bi hizkuntza ofizial daude, euskara eta gaztelera, eta jatorrizkoa den hizkuntza bat: euskara. Jatorrizkotzat jotzeak Euskal Herriko hizkuntza bezala euskararen berezitasunaren berariazkotasuna dakar. Ikuspegi juridikotik hizkuntzaren izaera ofizialak garrantzi handiagoa du. Horrek guztiak, gizarte fenomeno bezala duen esanahi eta errealitatetik at, komunikaziorako ohiko baliabide bezala aginte publikoengandik, bai aginteen artean bai herritarrenganako harremanean ere, erabateko baliagarritasuna eta ondorio juridikoak izanez, aitorpena izatea, dakar. Ofizialtasun hori bai gaztelerari bai euskarari, egoera berean aplikagarri zaie.\nb) Beste ikur eta nortasun-ezaugarriak\nEHAEk euskal herritarren artean ikuspegi soziologikotik jada sakontasunez errotuta egonik ordura arte erakundetuak izan ez ziren euskal herriaren nortasunaren ikur jakin batzuen kontsagrazio normatiboa suposatzen du.\nHorrela, Autonomia Erkidegoaren izendapen ofiziala, Euskadi edo Euskal Herria izenez, bata zein bestea, Euskal Herria edo Pueblo Vasco izendapen soziologiko horren errealitatearen adierazpen juridiko bezala instituzionalizatu egiten da. Era berean Euskal Herriko ikurrin ofizial bezala ikurrina erakundetzen da, Euskal Herriko Autonomia Erkidegoa osatzen duten Jatorrizko Lurralde Historikoetakoak bertakoak diren ikurrin eta zutoihalen onarpenaren kaltetan barik.\na) Jatorrizko lurraldeak\nBigarren artikuluak EHAE Araba, Gipuzkoa, eta Bizkaiko lurraldeen eranskin bezala, eta era berean Nafarroarena ere, adierazten du, azken horrek Konstituzioan ezarritako prozeduraren arabera partaide izatea erabaki izatekotan. Aipatutako 2. Artikuluan ezarritakotik arlo jakin batzuk nabarmendu daitezke.\nLehenengoz eta behin, EHAEaren eraketan jatorrizko lurraldeen parte hartzearen borondatezko izaera. Parte hartze hori ez da errealitate faktiko bezala eratzen, parte hartzeko eskubide bezala baizik, hau da, konstituzio-testuan ezarritakoaren isla den borondatezkotasuna.\nBigarren, eta barne delimitazioari dagokionez, delimitazio hori osatzen duten lurraldeek zehaztuko dute, bestalde tradizio historiko foruzalearekin berarekin erabat koherentea baita. Ez da ahaztu behar "Probintzia" edo "jatorrizko lurraldea" esamoldeek, bai euskal foru tradizioan bai egungo estatutuaren testuan ere, esanahi bikoitza dutenik: Estatuaren Administrazioaren zerbitzuen antolaketa-tresna bezala baliagarri den administrazio-ente bezala (esanahi horretan, beste gainerako probintziekin parekagarri dira), eta autonomiadun erakunde-ente bezala, ia subiranoa, izaera politiko nabarmena duena (berariaz, foru probintzietakoa bakarrik).\nJatorrizko lurraldeen autogobernurako ohiko ahalmena gogoan izanik, ukitu federalista duen barne antolaketa diseinatzen da, lurraldekako zein erkidegoaren eremuko xedapen eta erakundeak elkar bizi direla. Horretatik, ondorio garrantzitsuak eratortzen dira, eta horietaz aurrerago hitz egingo dugu.\nAzkenik, nabarmentzekoa da inolako aipamenik udalerriari, inplizituki ere, egin ez izana (8. art. aipatutako ia salbuespen marjinalarena izan ezik), udalerriek izan duten ikaragarrizko garrantzi historikoa bai foru-aroan, bai gerora izan diren autonomiaren egoera aldarrikatzaileetan ere gogoan hartuz.\nb) Nafarroaren bereizgarritasuna\nGorago aipatutako borondatezkotasun printzipioaren arabera, Nafarroak EHAEren zati izateko eskubide orokorra du, integrazio hori egikaritzeari dagokionez nolabaiteko berariazkotasunik duen arren. Jada Euskal Herrirako aurre-autonomiaren erregimena ezartzera zetorren 1978ko urtarrilaren 4ko Errege Dekretu-Legeak zera adieratzen zuen:\n"1841.8.16ko Legeak onetsitako foru erregimena duen Nafarroaren egoera bereziak aintzat hartuz, Euskal Herriko Kontseilu Nagusira sartu edo sartu ez egiteagatiko erabakia herri nafarrari dagokio..."\nErrealitatean, Nafarroak EHAEren esparruan sartu ez egitea erabaki zuen, foru Erkidego propio bezala eratuz. Gerora Nafarroak EHAEra sartzeko erabakirik hartu izango balu, elkartze hori Konstituzioaren 4. Aldibaterako Erabakian, EHAEko 47.2 artikuluan eta Nafarroako Foru Eraentza Birrezarri eta Hobeagotzeko Lege Organikoakoaren beraren 2. Xedapen gehigarrian ezarritako konstituzioaren, estatutuaren eta foru arauetan hurrenez hurren egindako aurreikuspenen arabera egin beharko litzateke.\nc) Barruti historikoak\nEHAEko 8. Artikuluak, bere lurraldean osorik kokatuta dauden eskualdeak edo udalbarrutiak, baina juridikoki eta erakundeei dagokienez beste Autonomia Erkidego batzuen mende liratekeenek, EHAEari erants dakizkiokeenari buruzko aukera ezartzen du. Zehatzago esanda, Trebiñoko Konderria, Arabaren bihotzean kokatutako burgostar barrutia, eta Turtziozko kantauriar barrutia, Enkarterri bizkaitarrean kokatutakoa. Gaur egun, Trebiñoko Konderria zein Turtziozko barrutia, jatorriz bakoitzari dagozkien AAEEn baitan daude.\nEHAEak ez du beste gainerako espainiarrengandik ezberdina litzatekeen eta gizarte, ekonomia, administrazio, edo maila zibilean (azken kasu honetan, oinordetza zuzenbidearekin zerikusia duten arlo jakin batzuetan, litekeena da) euskal herritartasun berezi baten aukerarik ematen.\nAutonomia Erkidegoko lurraldean auzotatartasun administratiboa duten herritarrek;\nAtzerrian bizi direnek, baldin eta horien azken egoitza administratiboa Euskal Herrian izan balitza;\nAtzerrian bizi direnen ondokoek hala eskatzen baldin badute, eta espainiar naziotasunari eusten baldin badiote.\nEHAEk Autonomia Erkidegoari gai ugaritan eskumenak edota aginte maila garrantzitsua egikaritzeko ahalmena aitortzen dio. Gorago esan den bezala, gai jakin batzuk (ertzaintza, hezkuntza, ekonomia itunea, etab.) Konstituzioaren lehen xedapen gehigarriaren estalpean kokatzen dira. Aipatutako berariazko eskumen horietatik at, EHAEk Autonomia Erkidegoarenak eskumen esklusibo bezala aintzat hartutako benetako autogobernu baten adierazpena suposatzen duten guztira 39 gai beregain ditu.\nBestalde, Estatuarekin partekatutako gai jakin batzuek ere baditu. Partekatutako gaiok Estatuak berak arautu izanak, baita esklusiboak diren batzuk ere, gaur egun, eta lehenago ere, Estatuak oinarrizko izaeradun zereginak beretzakotzea erakarri du, eta ondorioz sarritan EHAEren eskumenen edukia husten duten heinean etengabeko istiluen iturburua izan da eta da.\nHori dela eta, eskumenen maila kualitatiboaren eta kuantitatiboaren norartekotasuna zabala izan den arren, eraentza federala duen estatukide baten parekide ere izanik, instantziaren baten edo bestean eskuduntzari dagokionez nolabaiteko zehaztasunik eza eman izateak Konstituzio Epaitegira arazoak atondu ditzan asmoz etengabe gora jo izana sortarazi izan du.\nEstatutuaren Atariko Idazpuruan arautzen ez diren arren, Ekonomia Itunak EHAEren funtsezko arloetariko bat osatzeaz gain Nafarroan ezik beste inongo autonomia erkidegotan ematen ez den berariazko erakunde bat da. Arinago aipatu izan diren eskubide historikoen ezarpen eta aitorpen horren erabat nabarmena baino gehiago den adierazpenik argiena osatzen dute.\nEkonomia Itunak Euskal Herriaren eta Estatuaren arteko zerga-harremanen berariazko arautze-sistema bat suposatzen du. Bere Estatutu-oinarria EHAEko 40. Artikuluan datza, berari dagozkion eginbehar eta finantzaketarik egokienak buru ditzan Euskal Herriak bere Hazienda Autonomoa izango duela ezarriz. Ekonomia Itunaren sistemak Jatorrizko Lurraldeetako Aldundiek zerga guztiei dagozkien exakzio, kudeaketa, likidazio, bilketa eta ikuskatzea, Aduanen Errentan sartzen direnek eta gaur egun Monopolio Fiskalen bidez biltzen direnak izan ezik, eramatea dakar.\nLortutako diru-sarreren banaketa hurrengo eran ezartzen da: Lehendabizi, Foru Aldundiek Eusko Legebiltzarreko Lege batek zehaztutako kopurua euskal Ogasun Nagusiko diru-sarrerei gehitzen zaio. Bestalde, kupo orokor bat ezartzen da, bere aldetik, Euskal Herriak Estatuari "Euskal Autonomia Erkidegoak bereganatu ez ditzan Estatuaren zama guztiekiko diru-ekarri bezala" egiten dion ekarpenaren adierazle izanez.\nBere botereak burutzeko, HEAEK bereak dituen eta beste toki baten azalduko ditugun erakundeak ditu.\nErakundeon artean Legebiltzarra nabarmentzen da, 75 legebiltzarkidek osatua (Jatorrizko Lurralde bakoitzeko 25) lau urterik behin hauteskunde orokor, lokabe, zuzen eta sekretuaren bidez. Legebiltzarrak hiru eginkizun handi gauzatzen ditu: lege mailako arauak onartzeko gaitasuna dakarren legegintza eginkizuna; kontrol eginkizuna, Eusko Jaurlaritzaren ekimena kontrolatzera etorriz; eta finantza eginkizuna, EHAEko aurrekontuak onartzea ahalbidetzen diona.\nBigarren erakunde garrantzitsua Eusko Jaurlaritza da, Sailburuez eratu eta Jaurlaritzako Lehendakariak mahaiburututakoa izanez.\nEHAEak ez du botere judizial propiorik. Epaitegi sistema Espainia guztirako bakarra da. Halaber, epaitegien antolaketa lurraldeka egituratzen da Estatuaren Autonomia Erkidegokako lurralde zatiketaren arabera.\nErakundeotatik eta hemen aipatzen ez diren eta HEAEko osorakoak diren beste batzuetatik at, Jatorrizko Lurraldeek euren erakunde propioak dituzte, funtsean hurrengo biak izanez: Foru Aldundiak eta Batzar Nagusiak.\nEstatutuak bere eraberritze sistema propioa arautzen du. Eraberritzeko bi mota eta prozedura daude. Bat arrunta (46. art.) eta bestea (47. art.) berezia. Prozedura berezia errazagoa da eta Euskal Herriko aginteen antolaketaren aldaketa soila xedetzat izan eta HEAEak Estatuarekiko eta Jatorrizko Lurraldeekiko dituen harremanei eragiten ez dienean besterik ez da erabiltzen. Beste gainerako kasuetan prozedura arrunta erabili beharko da. Bai lehenengoan, bai bigarrenean, eraberritzearen onarpenak ezinbesteko xehetasun bezala baldintza bi betetzea ezartzen du: erreferendumean euskal herritarrengandik eraberritzea onartu izatea, eta espainiar Gorte Nagusiek lege organiko bitartez onartu izatea.\nEsandakotik kanpo bi prozedura bereizi eman daitezke. Euretariko bat Nafarroaren EHAEra baitaratzea gerta daitekeen kasuari buruzkoa da. Bestea oso bazterreko kasua da, hau da: segurtasun publikoari dagozkien arazoekikoa alegia.\nAutonomia Estatutuak euskal nortasuna berreskuratzeko tresna eraginkor bezala izan duen bere baliozkotasuna erakutsi du, baina ez da izan gauza Euskal Herriko ohiko aldarrikapen batzuk bideratzeko. Arlo baikorrari dagokionez euskararen eta euskal kulturaren nolabaiteko berreskurapena ahalbidetzeko beharrezko oinarriak ezarri dituela nabarmendu behar da. Bestalde, hezkuntzari dagokion arloan eskuduntza garrantzitsuak eskaintzen ditu. Legebiltzarra eta euskal Jaurlaritza, beti ere espainiar Konstituzioak diseinatutako esparru nagusiaren baitan, erabakimenerako gaitasun oso zabala duen administrazio publiko eta erakunde-politika propioak garatu ahal izateko eskuduntza zabalak dituzten erakundeak dira. Euskal Autonomia Erkidegoak espainiar ekonomiaren eta nazioarteko ekonomiatik eratorritako baldintzen muga bikoitzaren baitan euskal ekonomiaren plangintza osoa ezartzea ahalbidetzen dion "spending power-a" du.\nOraindik ere, hala ere, era askotako zintzilik dauden gaiak dira, dagokien irtenbidea baldintzatzaile oso desberdinen araberakoa dela. Sakontasun handiko arazoak dira, dagozkien eskuduntzen eduki materialei baino zuzenean euskal autonomiaren izpirituari eragiten diotenak alegia. Euskadiren nazio entitate propio bezala ez aitortzetik eratorritako arazoak dira, edo lurraldetasunaren osotasunetik eratorritakoak hain zuzen. Garrantzi gutxiago ez duten azken arazoen multzo bat Autonomia Estatutuarekiko aplikazio eta interpretazioari buruzkoa da.\nEstatutuaren onarpena gorabehera, Estatuaren eta Autonomia Erkidegoaren arteko harremanak oso istilutsuak izaten jarraitzen dute, eskuduntza-gatazkak atontzeko hainbatetan Konstituzio Epaitegiak izan duen parte hartu beharrak garbi adierazten digun bezala. Administrazio bien arteko elkarrenganako usteonik eza dago, eta hori, estatuaren aldetik euskal eskuduntzak murrizteko etengabeko ahaleginean azaltzen da, eta euskal aldetik, etengabeko aldarrikapenerako jarrera. Iragandako denbora gorabehera, Konstituzioaren eta Estatutuaren arabera Autonomia Erkidegoari dagozkion eskuduntza garrantzitsuak oraindik eman gabe daude.\nHorrek guztiak ondorio gisa Eusko Jaurlaritzaren eta berau osatzen duten alderdi politikoen aldetik sarritan egungo estatutuaren edukia sakon eraberritzeari ekitearen beharrizana aurkeztu izatea ekarri du. Eraberritze-egitasmo guzti horiek Eusko Jaurlaritzaren aldetik 2003ko urrian Euskadiko Erkidegorako Estatutu Politikoari buruzko Saloa, herri mailan "Ibarretxe Plana" bezala ezaguna izan dena, onartu izatean gauzatu da. Ibarretxeren Saloa erabateko gehiengoz 2004ko abenduaren 30ean Eusko Legebiltzarrean onartua izan zen eta gerora Gorte Nagusietara igorria, bertan 2005eko otsaileko dataz baztertua izanik.\nGeroztik, 2007ko irailean, Lehendakariak berriz ere, Eusko Legebiltzarrean izandako politika orokorrari buruzko Osokoan, Espainiaren eta Euskadiren arteko Hitzarmen Politikoa ezartzearen beharrizana azaldu zuen. Horretarako, proposamen berri bat aurkeztu zuen "euskal istiluaren irtenbidea" lortzeko helburuz. Aipatutako proposamena euskal herritarrek zuzenean onetsi edo baztertu beharra zuten, horretarako 2008ko urrian egin beharreko herri kontsulta baten bitartez. Lehendakariak azaldutako kontsultarako proposamena Eusko Legebiltzarrak 2008ko ekainean onartua izan zen, baina Gobernu espainiarrak baztertu eta Konstituzio Auzitegiaren aurrera eraman zuen. Aipatutako Auzitegiak 2008ko irailean emandako Ebazpenean espainiar Konstituzioaren aurkakoa zela adieraztera eman zuen.\nCASTELLS ARTECHE, Jose Manuel. El Estatuto Vasco. Luis Aramburu argit., Donostia. 1976.\nLAMARCA Iñigo eta VIRGALA, Eduardo. Derecho Autonómico Vasco. Carmelo argit., Donostia. 1991.\nTAMAYO, Virginia. Génesis del Estatuto de Gernika. HAEE. Oñati. 1991.\nTAMAYO, Virginia y Carlos. Fuentes documentales y normativas del Estatuto de Gernika. Arabako Foru Aldundia. 1981.\nZ.A. Instituciones de la Comunidad Autónoma de Euskadi. HAEE. Oñati. 1982.\nZ.A. Primeras Jornadas de estudios sobre el Estatuto de Autonomía del País Vasco. 3 ale. HAEE. Oñati. 1983.\nZ.A. Estudios sobre el Estatuto de Autonomía del País Vasco. 4 ale. HAEE. Oñati. 1991.


Ingurumen Sailak espedienteak ireki dizkie legez kanpoko 1.980 putzuri 2004ko apirilaz geroztik | Consumer\nIngurumen Sailak espedienteak ireki dizkie legez kanpoko 1.980 putzuri 2004ko apirilaz geroztik\nMinisterioak erabat ezarriko du lurpeko uren kontrol orokorreko sarea 2006ko abenduan.\nJuana Serna diputatu sozialistari erantzunez, Ingurumen Ministerioak jakinarazi zuen joan den urteko apiriletik, konfederazio hidrografikoen bidez, zortzi arroetan ura ateratzeko legez kanpoko 1.980 putzuri espedienteak ireki zaizkiela.\nHorrela, Dueroko Ur Konfederazioak 90 zehapen espediente ireki ditu 2004ko apiriletik aurtengo uztailaren 30era bitartean putzuak legez kanpo aprobetxatzeagatik. Ebroko Ur Konfederazioak 36 salaketa tramitatu ditu arroan putzuak zulatu edo legez kanpo ustiatzeagatik. Ebro ibaiaren arroan 20.000 putzu daude inskribatuta Uren Erregistroan, eta beste 40.000 tramitatzen ari dira.\nGuadalquivir ibaiaren arroan, 2004ko apiriletik gaur arte, Ur Konfederazioak 348 espediente ireki ditu ura ateratzeko legez kanpoko putzuak erabiltzeagatik. Bestalde, Guadianako Ur Konfederazioko Ur Komisariak 800 zehapen espediente ireki ditu legez kanpoko putzuak irekitzeko.\nJucarko arroan, 263 dira legez kanpoko erauzketak, zehapen-prozedura irekiekin, Valentziako Erkidegoan 240, Gaztela-Mantxan 21 eta Aragoin bi.\nIparraldeko Ur Konfederazioan, legez kanpoko putzuengatik 40 zehapen espediente ireki ziren 2004an, eta beste 29 aurten. Probintzien arabera, banaketa hau da: bat Leonen, 2004an; 37 Galizian, iaz, eta 22 aurten; bi Asturiasen, iaz, eta sei Kantabrian, aurten.\nSegurako arroan, Konfederazio Hidrografikoak eta Guardia Zibilak 181 jarduera egin dituzte joan den urteko martxotik, legez kanpoko putzuekin lotuta. Horien ondorioz, zehapen-espedienteak ireki dira, eta Tajoko Konfederazio Hidrografikoak, berriz, 193 espediente ireki ditu, legegintzaldiaren hasieratik putzuetatik ura legez kanpo ateratzeari buruzkoak.\nNeurri horiekin, Ministerioaren helburua da datorren urteko abenduan konfederazio hidrografiko guztietan lurpeko uren kontrol orokorreko sarea ezartzen amaitzea. Gainera, Alberca programaren bidez, arro bakoitzeko ur pribatuen katalogoan lurpeko uren aprobetxamendurako eskubideak jasotzea bermatu nahi da. Ingurumen Sailak, bere erantzunean, hau adierazi zuen: “Adierazpen horiek egiaztatuta eta kuantifikatuta, arroetan nahiko titulu legalik ez duten putzuak, zundaketak edo ureztatze-azalerak dauden detektatuko da”.\nespedienteak ilegales-eu pozos-eu


Lo egiteko ezin bizi | 31 eskutik\n← Idazle elebidunen pagotxa\n9 Responses to Lo egiteko ezin bizi\n“Kontua da -teke okerra Pampako luma-landare horren gisara erraz hedatzen hasia dela eta ematen munduan fruitua. Eta hasieran irrati-esatarien molde berritzaile-nahi izan nahi zuenak, hartu dituela beste erredakzio batzuk, eta ikasgelak, eta irakasleenak, eta zer ez.”\nEz dakit goiko lerro horiek idaztean buruan izan duzun asmoa gaitzespen bat egitea izan ote den, edo beste zerbait sotilago. Baina demagun gaitzespena dela.\nDemagun, adibidez, berriz ere euskalduna, euskaldun izatetik, zuzentzaile izatera igarotzen dela eta, hurrengo urratsa, zuzentzaile izatetik hizkuntza-polizia izatera. Eta, hurrengo urratsa, larderiari ekiten diola, munduko polizia askok (ez guztiek, naski) tamalez ohi duten bezala. Hots, euskaldunda, euskaldun izatetik, neurri errepresiboak eskatzen (eta gauzatzen) duen hizkuntza-polizia izatera igaro da. Berriz ere.\nEz dakit, benetan, hori izan ote den zure asmoa, baina orain eta hemen berdin dio. Demagun hala izan dela. Hipotesi gisa.\nEta, kasu horretan, nik neuk esan nahiko nuke oso-oso aspertuta nagoela, benetan oso-oso aspertuta, polizia-rolak hain alegeraki hartzen duten euskaldunekin. Jende funestoa iruditzen zait funtsean, hau da, funestoa euskararen garapenarentzat. “Heriotza bultzaka” izeneko artikulu bat idatzi zuen Joseba Intxaustik duela berrogeita hamar urteko JAKIN batean (orain ez dut erreferentzia zehatza bilatzeko gogorik, uste dut edonork erraz bilatuko lukeela nahi izanez gero, beraz, horretan utziko dut), bada, horixe uste dut neuk: nahi den borondate onenarekin ere, euskara heriotzera bultzaka ari dira beren jatorrismo eta garbizaletasunarekin.\nAlegia, gaztelaniazko esamolde arrunt eta (berriki) oso erabili baten euskarazko ekibalente erraz bat agertu da. Agertu ezezik, ziztu bizian zabaltzen ari da, bera bakarrik, inongo ahalegin berezirik egin gabe. Poztu gaitezen denok, ezta?\nBada, ez, ez dugu poztu behar. Alderantziz, laster hasiko dira gaitzespenak, azterketa “zorrotzak”, XIV. mendeko eskolastikoen diskisizioak (zenbat aingeru dantzan jostarratz baten buruan, etab.) txiki utziko dituzten bereizketak. Oso burutsuak eta oso jatorrak. Tori hiztegi, corpus eta corpusondo. Eman egurra.\nGauza asko esan daiteke jarrera horri buruz. Bat baino ez dut esango: gaztelaniaren gainean Espainian hegemonikoa den jarrera menpekotasun osoz erreproduzitzen duela. Badakizue zertaz ari naizen: Lázaro Carreterren “El dardo en la palabra” eta halakoak. Jarrera hori nik neuk ez dut oso gustoko gaztelaniarentzat, baina tira, beste mundu bat da hori, beste gako batzuk dituena. Hori bai, euskarari begira funestoa da. Heriotzari bultzaka.\nBeraz, edozer gauza euskaratzat onartu behar dugula predikatzen ari ote naiz ni? Ez, ez da hori. Badira onartu ezin direnak ere.\nBaina, oro har, askoren purismoa eta estukeria insoportableak begitantzen zaizkit. Euskararen arazoa, gaur eta hemen, ez da haren jatortasunari eustea, haren existentziari atxikitzea baizik. Horra gure abiapuntua. Eta hortik hasita diskurtso propio bat landu behar dugu euskararentzat, morrontzak alde batera utzita, zeren gure egoera eta gaztelaniarena ez dira berdinak, ezta hurrik eman ere. Diskurtso propio bat, guk sortua guretzat, hori da behar duguna.\nMezu honetan nire asmo nagusia ez da izan kalko zehatz hau edo hura orain eta hemen aztertzea eta haren gainean iritzirik ematea (Bon, “-teke” horri, adibidez, ez diot inolako arazorik aurkitzen, baina ez da hori kontua, eta garbi dago mota horretako arazoen gainean dudan ezagutza teknikoa oso mugatua dela). Askoren jarrera da kezkagarria, goiko mezuan aldez edo moldez islatzen den jarrera.\nAdin batekoek, apika, gogoratuko dute euskara “garbiaren” eta “mordoiloaren” arteko polemikak. Bada, hauxe da nire mezuaren muina:\n2013/07/31 at 14:04\nZehaztapen bat: Joseba Intxaustiren artikuluaren izeburu zuzena hau da:\n“Illobira bultzaka”, eta JAKIN aldizkariaren 9. zenbakian argitaratu zen, 1959. urtean.\nTamalez, ez dut sarean aurkitu.\n2013/07/31 at 20:34\nJontxo, Pruden. Esaten dituzun gauza batzuk zentzuzkoak dira, eta ados egon naiteke zurekin hainbat gairen inguruan, baina ez dakit ba… Eremu batzuetan behintzat beharko da ba kontrol pixka bat, hedabideetan adibidez, eta bereziki hedabide publikoetan, okerreko erabilerak zabal ez daitezen. Ez dut uste zu mordoiloa dokierki zabaltzearen aldekoa zarenik, edo bestela oso zeure buruaren aurka idazten duzu, alajaina!\nIñigo artikulua idaztera eraman duen sentimendua oso ondo ulertzen dut, oso neure sentitzen dut. Mina ematen dit Azkoitian urteetan horren ondo egin den bereizketa hain erraz suntstzen ikustea, eta hedabide publikoak izatea gainera hori hauspotzen dutenak, esatariei galga sakatzeko abisatuko dien ERTM, AFASA, OHAR edo antzeko ezeren arrasto txikienik gabe.\nBale, bale, nik utzi diot gaupasetan lagunen euskara zuzentzeari (gaupasak utzi ditut zuzenean, egia esan), baina, jontxo, Pruden, utziguzu, horretarako egokitzat ditugun plazetan bederen, hiztun gisa sentitzen duguna esaten.\n2013/08/02 at 7:45\nheriotzari bultzaka, jatorkeria, hizkuntza-polizia, purismoa, estukeria, insoportablea… zergatik eta hedabide publikoetan hizkuntzaren erabilera normalizatu bat eskatzeagatik? (Bestalde, hedabideetako zuzentzaileak sobran daudela iradokitzea ez duk ideia txarra, seguru baten batek eskertuko diala ideia, areago sasoi honetan).\n«PSOE asko egiteke» ez duk, nik dakidala, ez mordoilo ez “gaztelaniazko esamolde arrunt eta (berriki) oso erabili baten euskarazko ekibalente erraz bat”. Ez gaituk adierazkortasunaz ari. Ez duk kasua.\nBenetan jatorkeria irizten diok “Ez gara jateko bizi” eta “ez gara jateke bizi” bereizteari?\nUste diat ez garela hizkuntza berarekin bizi.\n2013/08/02 at 10:38\nKaixo Juan Luis eta Iñigo.\nLaburra izaten saiatuko naiz (ez dakit lortuko dudan).\nNeuk argi xamar bereizi nahi nuke euskaldunen artean oso hedatua den jarrera orokor bat eta, gero, kasuak eta kasuak badirela. Baina, jakina, ez da beti erraza (niretzat, behintzat) orekari eustea.\nNire ustez jarrera orokor hori, goian deskribatzen saiatu naizena (ez dut errepikatuko) funestoa da eta, gainera, ni neu nire onetik ateratzen nau. Uste dut, gainera, beharrezkoa dela gure “artileria” guztia erabiltzea horren kontra, beldurrik gabe (heriotzari bultzaka, jatorkeria, hizkuntza-polizia, purismoa, estukeria, insoportablea… bai, beharrezkoa da).\nGero zehaztasunetan hasten gara: adibidez, ez da berdin lagunarteko afaria edo profesional baten (demagun, kazetaria) lana zuzentzeko saioak egitea, hala nola ez diren berdinak “DBH” telesaioan agertzen den euskarazko irakasle hiperpuristaren karikatura eta, baita ere grazia handiz, tarteka-tarteka Santi Leonék salatzen dituen euskara gaiztoko esamolde exajeratuak. Bide batez esanda, “DBH”ko hizkera niri primerakoa iruditzen zait, oso erreala, ulergarria, jatorra, etab. Hori da, nire uste apalean, gaur egun euskaraz ondo mintzatzen den euskaldun ertainaren hizketa-moldea, (baina laburra izango naizela esan dut, gauza bat gehituko dut bakarrik, Jaungoikoari eskerrak ez da ez “ereduzkoa” ez “eredugarria”, beharbada horregatik da ona, beste barik).\nBaina, noski, hasiko banitz beti eta ororen buru oreka gorde guran… ez nuke ezer idatziko. Eta, hautatu beharrean jarrita, bada, gora mordoiloa. Eta garbi daukat hori dela bidea.\nBeste hitz batzuekin esanda, ni mutikoa nintzela nire herrian (Oñatin) garbi bereizten zen euskara eta “euskal-gaiztoa” eta, baita ere, txiste ugari egiten zen Eibarko euskarari buruz (“solaren kaloria ona da trigua maduraitteko”, horra nire buruak gorde duen esaera proberbiala; esanda gero barre handiak egiten ziren ustezko eibartarren kontura). Gero, Juan San Martini esker, ikasi nuen Eibarko euskareren legenda hori kirtenkeria bat zela eta, hortaz gain, ondorioztatu nuen kirtenkeria hori oso galgarria izan zela euskararen garapenarentzat. Eta Eibarko euskara hura (erreala, ez karikaturakoa) zela euskarak inoiz izan duen aukerarik onena garapen urbano normal xamar bat izateko. Eta nire baitan esan nuen: gora eibartarrak! utikan jatorrak!\nBaina, barkatu, galdu naiz, honez gero, Juan Luis eta Iñigo, ez dakit zuei erantzuten ote nabilen ala nire bizitza kontatzen. Eta nire bizitza ez da oso interesgarria.\nNik susmatzen dut kontu praktikoetan hasita gu hirurok (eta gure moduko beste milaka batzuk) oso arazo gutxi izango genituzkeela elkarren artean ados jartzeko. Susmo hutsa da, baina hor dago.\nBaina, agian, ez gara ados jarriko purismoa salatzeko orduan. Ez dakit. Onartzen dut nire kritika orokorregia dela eta, beraz, zehazgabea. Hala ere uste dut beharrezkoa dela.\nOndo izan biok.\nOHARRA : berrirakurri dut goiko erantzunak eta argibide bat: ez dut inola ere uste zuzentzaileak sobran daudenik ez ETBn ez inon. Areago, suposatzen dut munduko hedabide serio guztietan badirela, oso hizkuntza sendoetakoenetan bereziki (BBC etab.), agian beste izen bat badute ere eta, agian, funtzioak ez badira zehatz-mehatz berdinak.\n2013/08/02 at 10:55\nPruden, ba nire susmoa da, behin eta berriz zurea irakurrita, bi partetan azaldu duzun diskurtso hori aurrez ibili duzula kaskoan, gutako beste askok bezala, eta taupa bota duzula ondo neurtu gabe zeri erantzuten ari zinen, ez adibide hau egokia delako behintzat holako demostrazioetarako (beste era batera azaltzekotan egon naiz, baina eskatologikoegia honako).\nHedabideetako erabilerak eta zuzentzaileena, hori da nirean agertu nahi nuena hain juxtu. Umore pixka bat sartuta, baina tira.\nEta semiostikaz, inori polizia deitzea jatorra deitzea bezain alea da.\nPS: zinikoago: zenbat euskara irakasle behar dira esatari batek zabarkeriaz fosilizatutakoa berdintzeko? Eta zenbat hiztun normal irakasle batek…\n2013/08/02 at 11:36\nIñigo, mundu guztian daude poliziak, ez dago gaur egun poliziarik gabeko gizarterik, ezta Amazoniaren bihotzean ere. Besteak beste, trafikoa antolatzeaz ere arduratzen dira. Zentzu horretan dago erabilita.\nSinesten dizut esaten didazunean zein zen zure asmoa artikulu horretan. Baina agian zeuk ere ez duzu “ondo neurtu” zer esaten ari zinen, ezta? Ala bai, zurea ur garbi eta gardena da?\nBaina ez dut uste inoren asmoa izan denik eztabaida hau maila pertsonal batera pasatzea. Hala ere, bada kontu bat aipatu gabe utziko ez dudana: zu eta ni “hizkuntza berarekin bizi gara”, hori ebidentzia hutsa da. Bestelakoak dira gure desadostasunak.\n2013/08/02 at 12:11\nBueno, ikusten dut alferrikakoa dela segitzea.\n2013/08/02 at 12:23\n-teke ez da gaztelaniazko “por hacer”, inolaz ere ez. “Está por hacer”-ek “no está hecho” dakarren bezala, “egiteko” egoteak “egiteke” egotea dakar. Baina ez dut uste inork-inon-inoiz biak erabat berdinduko dituenik. Bestela, gauza bera ote da “ez dut ikusi” eta “ikusiko dut”?


GELA EGONKORRA Presentacion - Urrutiko Lanbide Heziketako Institutua\nZuzendaritza taldea eta mintegi burutzak\nHernani BHIko Gela Egonkorra 2017-2018 ikasturtean ireki zen. Gipuzkoa mailan DBHko ikastetxeetan Gela Egonkor publiko gutxi batzuk daude eta Hernanikoa ordutik aurrera funtzionamenduan dago. Bertan Hernaniko eta inguruko herrietako (Andoain, Billabona...) ikasleak hartzen ditu.\nGela Egonkorra garapenean asaldurak dituzten ikasleentzako gela da. Bertan, ikasle bakoitzak dituen premien araberako laguntza jasotzen du.\nGela honetan aritzen diren espezialisten perfila honakoa da:\nPedagogia terapeutikoko bi irakasle.\nHezkuntza Laguntzarako Espezialista bat gutxienez.\nHaurren beharren arabera, logopeda eta fisioterapeuta.\nGela Egonkorrean 12 eta 16 urte bitarteko ikasleak egon daitezke. Gehienez 5 ikasle egon daitezke gela mota hauetan. Ikasle hauek egiten duten egutegia eta ordutegia DBHko ikasleen berdina da. Desberdina dena metodologia, lan motak, erabiltzen den materiala eta ekipamendua.\nHonen ondorioz, argazkietan ikusten den bezala, ikasgelak ez du ikasgela arrunt baten itxura bera. Gela Egonkorraren helburu nagusiak ikasleei ikaskuntza funtzionalak eskaintzea eta autonomia garatzen laguntzea dira, etorkizunean ahalik eta autonomoen izaten ikasteko.


Hego Uribeko berbalagunak: 2015-02\nBASAURIN KANTUKA, OTSAILAK 22\nIgande honetan, hilaren 22an, Basaurin Kantuka jarduera egin dugu, lehenengo aldiz Basauri Koral Elkartearen gidaritzapean. Euria egin arren, hainbat lagun bildu gara kantatzeko, baita gogotsu aritu ere.\nPosted by Hego Uribeko berbalagunak at 11:12 PM No comments:\nBasaurin euskal hiztun asko biltzeko asmoa dugu martxoaren 5ean egingo den Mintzodromoan. Pertsona ezberdinak gai diferenteen inguruan hitz egiten jarriko ditugu ordu eta erdiz Solobarria plazako karpan, bai goizez bai arratsaldez, tartean mokadutxoa ere hartzeko aukera izango dutelarik. Horretararako, zuen parte-hartzea ezinbestekoa da. Erakuts dezagun Basaurin be badagoela euskaraz hitz egiteko parada ederra, animo eta eman izena Basauriko euskaltegietan otsailaren 27a baino lehen!\nPosted by Hego Uribeko berbalagunak at 12:18 AM No comments:\nASTEAZKENEKO BASERRI TABERNAKO BERBALAGUNAK MAHAI BITAN GOXO-GOXO\nAbenduaren 3an antolatu genuen Mintzodromoa eredu hartuta, antzeko zerbait egin behar izan dugu gaur asteazken goizeko berbalagunok, mahai berean denontzako leku nahikorik ez zegoen eta.\nTalde bakarra, baina bitan zatituta, seinale ona. Ea hemendik gutxira beste mahai bat okupatu eta taberna goitik behera euskaraz janzten dugun!\nGALDAKAOKO INAUTERIAK OTSAILAREN 13tik AURRERA\nAte joka ditugu 2015eko inauteriak, eta urtero legez egitarau zabala eskaintzen digute udalak eta herriko hainbat taldek jai hauetan ere euskaraz gozatu ahal izateko.\n17:00. Disko berbena txiki. Ardanza parkean\n19:30. Inauterien desfilea Plazakoetxetik\neta jarraian inauterien hasiera Kurtzeko plazan\n20:30. Goizuetako Zaragi-Dantza eta Baztango Sagar-dantza\n17:00. Inauteriak Urreta parkean. (3urtetik 15era)\n19:00. Altsasuko inauteriak Kurtzeko plazatik Santi Brouard enparantzara\n20:00. Mozorro lehiaketa Santi Brouard enparantzan\nJarraian "Haitzama" erromeria\n17:00. Haurren inauteri dantzak kalerik kale. Kurtzeko plazatik\n17:30. Haurren inauteri dantza alardea. Ardanza parkean\n18:00. Haur tailerrak. Inauterietan birzikla zaitez. Ardanza parkean\nOTSAILAK 17, ASTEARTEA\n17:30. "Txirri Mirri eta Txiribiton" haur berbana. Ardanza parkean\n19:00. Mozolloker erretzea. Kurtzeko plazan\nPosted by Hego Uribeko berbalagunak at 12:46 PM No comments:\nOSTEGUN ARRATSALDEKO TALDEAK SASOI BETEAN\nSagardotegiko irteera nahikoa ez eta, urtero legez, afari dotorea antolatu du aurten ere ostegun arratsaldeko taldeak. Gainera, ordubete lehenago geratzen den taldeko kide bi animatu ziren.\nPintxo goxoak, entsalada eta sukaldariak esan nahi ez digun saltsa berezi batez hornitutako saiheski erreak afaldu genituen. Hori guztia gutxi balitz, postre ikusgarri batek eman zion amaiera afariari.\nAfaria amaitu eta gero, euria barra-barra ari zuela ikusita, txokoan geratu ginen iji eta aja mahai-jolas dibertigarri batzuekin gozatzen.\nSagardotegirako beroketa eginda dago. Ea txokoan bezain ondo pasatzen dugun bertan!!!\nPosted by Hego Uribeko berbalagunak at 7:51 PM No comments:\nOtsailaren 22an, Kantuka saio berritzailea izango dugu, lehenengo aldiz Koral Elkartearekin egingo baitugu. Horrez gain, ostiraletik igandera pasa dugu ekimena, oraingo honetan eguerdian egingo dugularik, 13:00etatik 15:00etara hain zuzen ere. Beraz, inoiz baino gehiago parte hartzera gonbidatzen zaituztegu, Basauriko kaleak musikaz eta euskaraz bete nahi ditugulako!\nPosted by Hego Uribeko berbalagunak at 11:56 AM No comments:


Bellefontaine (Oise Harana) - Wikipedia, entziklopedia askea.\nBellefontaine (Oise Harana)\n(«Bellefontaine (Val-d'Oise)» orritik birbideratua)\nJean-Noël Duclos (en)\n49° 05′ 51″ N, 2° 28′ 01″ E / 49.0975°N,2.4669°E / 49.0975; 2.4669Koordenatuak: 49° 05′ 51″ N, 2° 28′ 01″ E / 49.0975°N,2.4669°E / 49.0975; 2.4669\nLuzarches, Le Plessis-Luzarches, Châtenay-en-France, Fosses, Jagny-sous-Bois, Marly-la-Ville eta Puiseux-en-France\n253 (%52.2) 232 (%47.8)\nBellefontaine Frantziako udalerria da, Val-d'Oise departamenduan dagoena, Île-de-France eskualdean. 2013an biztanle zituen.\n2007an Bellefontaine udalerrian erroldatutako biztanleak 464 ziren. Familiak 155 ziren, horien artean 38 pertsona bakarrekoak ziren (19 bakarrik bizi ziren gizonak eta 19 bakarrik bizi ziren emakumeak), 43 seme-alabarik gabeko familiak ziren, 66 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 163 etxebizitza zeuden, 157 familiaren etxebizitza nagusia ziren, 1 bigarren erresidentzia bat zen eta 5 hutsik zeuden. 145 etxeak ziren eta 18 apartamentuak ziren. 157 etxebizitza nagusietatik 126 bere jabearen bizilekua ziren, 22 alokairuan okupaturik zeuden eta 9 doan lagata zeuden; 4 etxek gela bat zuten, 11 etxek bi zituzten, 28 etxek hiru zituzten, 29 etxek lau zituzten eta 85 etxek bost zituzten. 126 etxek euren parking plaza propioa zuten azpian. 56 etxetan ibilgailu bat zegoen eta 90 etxetan bat baino gehiago zituzten.\n2007an lan egiteko adina zuten pertsonak 286 ziren, horien artean 220 aktiboak ziren eta 66 inaktiboak ziren. 220 pertsona aktiboetatik 203 lanean zeuden (115 gizon eta 88 emakume) eta 17 langabezian zeuden (9 gizon eta 8 emakume). 66 pertsona inaktiboetatik 20 erretiraturik zeuden, 27 ikasten zeuden eta 19 "bestelako inaktibo" gisa sailkaturik zeuden.\n2009an Bellefontaine udalerrian 162 unitate fiskal zeuden, 420,5 pertsonek osaturik. Pertsona bakoitzeko diru-sarrera fiskalaren mediana urteko 24.188 euro zen.\n2007an zeuden 18 komertzioetatik, 1 erauzte enpresa zen, 1 bestelako produktu industrialen fabrikazioko enpresa zen, 3 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 1 finantziazio enpresa zen, 2 higiezinen enpresak ziren, 3 zerbitzu enpresak ziren, 2 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 3 zerbitzu publikoetatik, 1 iturgina zen, 1 eraikuntza enpresa eta 1 higiezinen agentzia.\n2000. urtean Bellefontaine udalerrian 4 nekazaritza-ustiategi zeuden.\nLe Plessis-Luzarches (1,0 km)\nLassy (1,4 km)\nJagny-sous-Bois (2,7 km)\nFosses (2,8 km)\nLuzarches (3,6 km)\nChâtenay-en-France (3,6 km)\nChaumontel (3,7 km)\nÉpinay-Champlâtreux (4,0 km)\nMultimedia: Bellefontaine (Val-d'Oise)\nBNF: 152803867 (data)


Atsedentxo bat hartzeko unea iritsi zaigu – Euskal Heriko XISTERA Kluben Kluba\nIritsi da atsedentxo bat hartzeko tenorea, eta indarrak hartuta berriro ere hilabetearen amaieran hemen izango gara.\nOrduan itzuliko da Xistera UGAREIN zirkuitoa berriro ere. Interjai Txapelketa, berriz, azken txanpan sartuko da, eta nesken zirkuitoa ere irailarekin batera itzuliko da.\nIrailaren hasieran izango da baita ere gaztxetoen kanpusa. Beraz, indarrak hartzeko une aproposa da denontzat.


Albisteak - Nola aukeratu berogailu elektrikoa?\nOntzi elektrikoa maiz izaten da erabilitakoa gure bizitzan, barne etxean edo hotel batean. Ur beroa nahi dugunean, eltze elektrikoak gure beharrak asebete ditzake, baina estandarrak ez diren eltze elektriko batzuek kalte batzuk ekar diezagukete, beraz, merkatuan dauden eltze elektrikoen produktuen aurrean, zer egin behar dugu? Nolahautatu dezakegu ona eltze elektrikoa?\nOrokorrean barneko materialari eta kanpoko materialari erreparatu, barneko materiala kritikoagoa da, urarekin kontaktu zuzena duelako. Kaldera elektrikoa aukeratzerakoan, barruko deposituak duen ala ez ikusi behar duzuSUS304 marka zein 304 altzairu herdoilgaitza, tenperatura altuetara erresistentea eta gogortasun ona du pertsonen osasuna babesteko. AOLGA eltze elektrikoak kalitate handikoak diraSUS304 edo SUS316 altzairu herdoilgaitza produktuaren segurtasuna eta iraunkortasuna bermatzeko.\nHorrez gain, eltze elektrikoaren kanpoko materiala ere oso garrantzitsua da. Gaur egun, merkatuan dauden eltze elektriko gehienak segurtasun mailako plastikoz eta zeramikaz eginda daude, eta ez dute usain berezirik. Baina banakako negozioak ere badaude kostuak murrizteko. Luzaroan erabiltzen badira, substantzia kaltegarriak askatuko dira, eta horrek arriskuan jarriko dugure osasuna.\nItxarote elektrikoa erosterakoan, itxura egokia edo ustekabea den aztertzeaz gain, ekoizpen prozesutik ere neurtu behar da, tetina elektrikoaren kanpoko plastikoaren leuntasuna barne. ikusi plastikoa eta altzairu herdoilgaitzezko hozkailua simetrikoak diren ala ez, eta plastikozko kanpoko geruza marratua dagoen ala ez. . Fabrikazio prozesuan produktu onak ikus daitezke. AOLGA eltze elektrikoa nazioarteko artisautza zorrotzetik dator, eta ekoizpenaren artisautza zorrotza itxura sinpletik eta atmosferikotik ikus daiteke.\nAukeratu tenperatura mugatuko funtzioarekin\nAukeratu elektrikoa eltzeas tenperatura mugatzeko kontrol funtzioarekin zein automatikoki eten dezake ura irakin ondoren. Gehienak eltze elektrikoen merkatuan erabili tenperatura mugatzaileak.\nBegiratu produktuaren logotipoa eta deskribapena arretaz. Arauak produktuaren logotipoa osoa izan behar duela zehazten du, besteak beste: enpresaren izena, helbidea, modeloa, zehaztapenak (esaterako, edukiera), marka komertziala, tentsio parametroak, potentzia parametroak, elikatze iturriaren izaeraren ikurrak eta abar; erabilera okerrak prebenitu beharko lirateke Abisuak, garbiketa metodo zehatzak eta abar barne.\nIturri elektrikoak erabilera ohituren eta benetako beharren arabera erosi behar dira. Gaur egun merkatuan dauden eltze elektrikoen ahalmena 0,6L eta 1,8L artekoa da. 2 eta 3 pertsona bitarteko etxeek 1,2 L eta 1000W inguruko urontzi elektrikoak aukeratu ditzakete; 4 eta 5 pertsonek 1,8 litro eta 1800 W-ko eltze elektrikoa aukeratu dezakete.\nAurreko: Nola erabili Beirazko Pisu Elektronikoa CW275 behar bezala\nHurrengoa: Pekinek bost izarreko 1.000 izarreko ostatu hartzeko sarbidea du


“Gehien erakarri ninduena izan zen gauzak zalantzan jartzen direla” - Elhuyar Aldizkaria\nHasiera » Ekinean » “Gehien erakarri ninduena izan zen gauzak zalantzan jartzen direla”\n2020/02/07 337. zenbakia\nIzar Agirresarobe Pineda Filosofoa\nArg. Izar Agirresarobe Pineda\nIzar Agirresarobe Pineda filosofoa da, eta laster doktoretza egiten hasiko da, zientzian ere interes handia duen gai bat ikertzeko: plazeboa. Bi mundu horiek, filosofikoa eta zientifikoa, beregan nola gurutzatzen diren galdetuta, tarte txiki bat hartu du pentsatzeko, erantzun aurretik: "Filosofian, gauzen naturaren gainean hausnartzen da, eta kontzeptuak aztertzen ditugu. Eta ikusten dugu kontzeptuen inguruan sortzen diren arazo batzuk praktikan eragiten dutela. Zientzian, berriz, posible da kontzeptuen inguruan dauden eztabaida horietatik ideiak sortzea gero praktikara eramateko". Horrenbestez, elkar lotuta daude Filosofia eta Zientzia Agirresaroberentzat.\nLotura hori, baina, gerora iritsi da. Izan ere, unibersitatera sartzeko hautaketa-proba egin aurretik, Psikologia ikasteko asmoa zuen. Horretarako nota nahikorik ez zuen lortu, ordea, eta Filosofia egiten hasi zen. Eta hara non, lehen mailan bertan, ohartu zen hura zela bere bokazioa: "Gehien erakarri ninduena izan zen gauzak zalantzan jartzen direla. Ordura arteko ikasketetan, bazirudien gauzak irakasten zizkiguten bezalakoak zirela, eta ez zitzaion arretarik jartzen eztabaidari eta galderak egiteari. Eta niri asko gustatzen zait ezagutzea zenbat modu dauden gauza bat ikusteko eta ikertzeko".\nZientziarekiko interesa, berriz, hirugarren mailan piztu zitzion, Zientziaren Filosofia ikasgaian. Aitortu duenez, aurretik zientziari buruz zuen ikuspegia beste bat zen: "Matematikarekin, Fisikarekin... lotzen nuen, eta zerbait zurruna zela iruditzen zitzaidan". Gerora, ikusi zuen ez dela horrela, eta Matematikaren filosofia ere badagoela, adibidez.\nElhuyarrera praktikak egitera joan zenean aurkitu zuen plazeboa. "Agustin Arrieta Urtizberea irakasleak Sendabide ala iruzurbide. Medikuntza alternatiboa proban liburua gomendatu zidan, eta Elhuyarren harekin lanean ari nintzela deskubritu nuen plazeboa". Hainbesteko jakin-mina sortu zion, ezen gradu-amaierako lanerako ere gai hori aukeratu baitzuen.\nJarraian, unibertsitatean sartu aurreko asmoari heldu eta Psikologia egitea erabaki zuen. Nahiz eta hasieran ez zitzaion iruditu baliagarria izango zitzaionik plazeboa eta plazebo-efektua ikertzeko, denborarekin ohartu da gai batzuk ikasi izana, neuropsikologia edo osasunaren psikologia, adibidez, ondo datorkiola orain. Hain zuzen, berriro itzuli da Filosofiara eta plazebora.\nPlazeboa eta plazebo-efektua, sakonean\nDoktoretza egiteko bidean hasi berria da, plazeboa ikertzeko proiektu batean, IAS-Research taldearen barruan. "Plazeboa eta plazebo-efektuaren arteko harremana ikertzea interesatzen zait; izan ere, intuitiboki, badirudi plazeboak beti sortzen duela plazebo-efektua, baina egile batzuek zalantzan jartzen dute hori. Horrez gain, plazebo hitza ezabatzea proposatzen dute zenbait egilek, eta horrek zer ondorio ekarriko lituzkeen aztertu nahiko nuke. Eta, bestalde, plazeboaren erabilerak zer oinarri metodologiko duen, baita etikan plazeboaren erabilera arautzeko zer arau dauden ere".\nHainbat alderdi aztertu nahi ditu, beraz, baina funtsezko galdera hau izango litzateke, Agirresaroberen hitzetan: "Plazeboa barrutik sortzen den zerbait den, edo kanpotik datorren. Edo zer harreman dagoen barrukoaren eta kanpokoaren artean, plazebo-efektua sortzeko".\nHori ikertzeko, IAS-Research taldearen laguntza ez ezik, Eusko Jaurlaritzaren diru-laguntza bat ere jaso du doktoretza egin ahal izateko. Hortaz, ez du ezkutatzen pozik eta ilusioz gainezka dagoela. Ongi hornituta eta indartsu abiatu du bidea.\nIzar Agirresarobe Pineda\nDonostian jaioa, 1993an. Filosofiako gradua, Psikologiako gradua, eta Filosofia, Zientzia eta Balioak masterra egin ditu EHU-n. Filosofiako praktikak egin ditu Elhuyarren, eta Psikologiako praktikak Ekin Emakumeak elkartean (Arrasaten). Egun, IAS-research ikerketa taldean doktoretza egiten ari da.\nPlazebo-efektua eta sariaren zentroa, lotuta


HEZKIDETZAN ESKU HARTZEN talde-bloga: 2019-04-21\nIritsi da elkar agurtzeko eguna. Ikastaroak aurrera egin ahala, gaiak geroz eta interesgarriagoak egin zaizkit, geroz eta motibatuago egon naiz (nahiz eta lanagatik askotan larri samar ibili eta ez egin proposatutako jarduera guztiak).\nBarrenak askotan mugitu zaizkit ikusitako bideo edota irakurritako artikuluren batengatik. Ez da juxtua... Norbanako bakoitzak haziak landatzen hasi beharra daukagu inori begira egon gabe eta, pixkanaka-pixkanaka, sustraiak zabalduko dira eta erakarriko dugu jendea Hezkidetzara, horixe baita bide zuzen bakarra. Lanean hasi beharra dago, fruituak ahalik eta azkarren jasotzeko. Gizarteak eskertuko du, guk eskertuko dugu.\nMila esker zuen ekarpenengatik, benetan baliagarriak dira.\nJarrai dezagun bada, mundu juxtuago bat lortze bidean, hezkidetzaren alde lanean.\nETIKETAK #leireai, AGURRA\nETIKETAK #Yomara, AGURRA


Plentziako itsasadarreko amarralekuak berrantolatuko dituzte - Plentzia - Hiruka.eus\nPlentziako itsasadarreko amarralekuak berrantolatuko dituzte\nIker Rincon Moreno 2019-10-22 09:10\nLaster abiatuko dituzte Plentziako itsasadarraren berrantolatze lanak; proiektuan aurreikusita dagoenez, denera ontziak amarratzeko 390 gune izango ditu ibaiak, gaur egun daudenak baino 225 gehiago. Horixe izan da azken urteotako erabiltzaileen eskakizunetako bat.\nAtzo, astelehenean, Aitor Etxebarria Atutxa Portu eta Itsas Gaietako zuzendariak eta Edurne Egaña EKP Euskadiko Kirol Portuak erakundeko zuzendariak jakinarazitakoaren arabera, itsasadarraren berrantolatze proiektua "datozen hilabeteetan" abiatuko da. Alde batetik, itsasadarraren bi gunetan pantalanak instalatuko dituzte, sakonera naturalak horrelako instalaziorako aukera ematen duen lekuetan. Hala, denera, 182 amarraleku berri eratuko dira, 5 eta 11 metro inguruko luzera duten ontzientzat. Obra horien kostua 1.801.512,27 eurokoa izango da. Beste alde batetik, portuaren barruan dauden leku denak egokituko dituzte baita ere, 165 leku izatetik 208 izatera pasatzeko. Gasolindegi-zerbitzua ere emango zaie horiei. Jarduketa bi horien zenbatekoa 1.300.000 euro ingurukoa izango dela aurreikusten da.\nProiektua 2020ko udaberrirako amaituta egotea aurreikusi dute arduradunek. Horretarako, lanon lizitazioa "datozen egunetan" egingo da. Atzo Plentziako udaletxean egindako aurkezpenean, arduradunek azaldu zuten itsasontzien amarratzeen berrantolatzea "behar-beharrezkoa" dela nabigazio- eta itsasadarrean ainguratutako ontzien irisgarritasun-arazoei aurre egiteko.\nHiru amarraleku gune horiek operatibo daudenean, sortzen diren 390 plazak emakidan banatuko dira, Aisialdiko ontzietarako amarralekuen Aginduan ezarritako prozedurari jarraituz.\nAtzo aurkeztutako proiektua gauzatu eta plazak esleitu ondoren, ez da ainguraketa pribaturik baimenduko Plentziako itsasadarrean zehar.


BBK Kuna Institutua Bultzatzen Dute BBK-k Eta Globernance-k - BBK Kuna | Gizarte Berrikuntzaren gunea Bizkaian\nBBK Kuna Institutua Bultzatzen Dute BBK-k Eta Globernance-k\nBBK-k eta GLOBERNANCE-k ─Gobernantza Demokratikoaren Institutuak─, Daniel Innerarityk zuzenduak, Euskadin pentsamendu-gune estrategiko bat garatu dute elkarlanean, aurrean izango ditugun erronka nagusiak identifikatzeko eta Nazio Batuek definitutako Garapen Jasangarrirako Helburuetan eta 2030 Agendan eta gizarte-berrikuntzan bereziki eragiteko.\nBBK Kuna Institutua da, Garapen Jasangarrirako Helburuen eta gizarte-berrikuntzaren esparruan, Bizkaiko Lurraldearen etorkizunerako garrantzi estrategiko handiena duten gaiei buruzko ikerketa-ekintza bultzatzeko eta gogoeta egiteko organoa.\nBBK Kuna Institutuaren zeregin nagusia Bizkaiaren garapenerako funtsezkoak diren jarduera-esparruak eta -lehentasunak identifikatzea eta ikerketa-ekintzako proiektuak bultzatzea da. Ez da hori izango erronkak sortzeko eremu bakarra. Auzoko Aholku Batzordeak, Bizkaiko gazteek eta erakunde laguntzaileek BBK Kunan egingo den lanerako oinarri gisa proposatu eta balioko dute, eta GJHen Etxean abiaraziko diren programak elikatuko dituzte.\nBBK Kuna Institutuak Adituen Kontseilu bat izango du identifikazio-lana egiteko, eta BBK Fundazioarekin koordinazio estua izango du ekimenak bultzatzeko.\nBeren hausnarketetan, mundu akademikoaren eta ezagutzaren, gizarte zibil antolatuaren, enpresa-komunitatearen eta erakunde publikoen parte-hartzea txertatuko dute hainbat prozesutan (Helize Laukoitza).\nBBK Institutuaren Kontseiluak 2020ko urrian egin zuen lehen bilera. Harrezkero, hainbat topaketa egin dira, eta horietan lehentasunezko ikerketa-esparruak identifikatu eta lehenetsi dira.\nAldi berean, BBK Kuna Institutuak hiru “zero” ikerketa edo proiektu abiarazi ditu, aldez aurretik lehentasunezkotzat identifikatuak.\nESG (Environmental, Social and Governance) ZIURTAGIRIari buruzko ikerketa-proiektua.\nGura bako bakardadeari eta gizabanakoaren, gizartearen eta teknologiaren arteko elkargunean duen eraginari buruzko ikerketa-proiektua.\n2020 eta 2021 urteetako COVID-19 pandemia osteko liburu zuriaren garapena.